**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 20 Οκτωβρίου 2023, ημέρα Παρασκευή και ώρα 10.00΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Τουρισμού «Διατάξεις για την ενίσχυση της βιώσιμης τουριστικής ανάπτυξης».

Στη συνεδρίαση παρέστησαν η Υφυπουργός Τουρισμού, κυρία Ελένη Ράπτη, καθώς και αρμόδιοι υπηρεσιακοί παράγοντες.

Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη - Βιλιάλη Μαρία - Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος - Χρήστος, Βέττα Καλλιόπη, Γιαννούλης Χρήστος, Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Χαρίτσης Αλέξανδρος (Αλέξης), Κατρίνης Μιχαήλ, Νικητιάδης Γεώργιος, Σπυριδάκη Αικατερίνη (Κατερίνα), Πάνας Απόστολος, Παρασύρης Φραγκίσκος (Φρέντυ), Χριστοδουλάκης Εμμανουήλ (Μανώλης), Δελής Ιωάννης, Μανωλάκου Διαμάντω, Μεταξάς Κωνσταντίνος Βασίλειος, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Καζαμίας Αλέξανδρος και Κεφαλά Γεωργία (Τζώρτζια).

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Τουρισμού «Διατάξεις για την ενίσχυση της βιώσιμης τουριστικής ανάπτυξης».

Στη συνεδρίαση παρίσταται η Υφυπουργός, κυρία Ελένη Ράπτη.

Ως προς τον προγραμματισμό των επόμενων συνεδριάσεων η πρότασή μου είναι να συνεχίσουμε την επεξεργασία του σχεδίου νόμου τη Δευτέρα 23 Οκτωβρίου 2023 με δύο συνεδριάσεις, ώρα 13:00΄ για την ακρόαση των εξωκοινοβουλευτικών προσώπων και ώρα 15:00΄ για την κατά άρθρον συζήτηση. Η επεξεργασία του νομοσχεδίου θα ολοκληρωθεί με τη β΄ ανάγνωση, την Τρίτη 24 Οκτωβρίου και ώρα 13:00΄. Οι συνεδριάσεις θα διεξαχθούν στην Αίθουσα 223. Το σχέδιο νόμου θα εισαχθεί προς συζήτηση και ψήφιση στην Ολομέλεια, την Τετάρτη 25 Οκτωβρίου και ώρα 10:00΄, σύμφωνα με την από 19/10/2023 απόφαση της Διάσκεψης των Προέδρων.

Στο σημείο αυτό, θα ήθελα οι Εισηγητές και οι Ειδικοί Αγορητές να προτείνουν τους φορείς που θα κληθούν στη συνεδρίαση της Δευτέρας. Οι προτάσεις για τους φορείς, παρακαλώ, να κατατεθούν και γραπτώς στη Γραμματεία της Επιτροπής, ώστε να καταρτιστεί ο σχετικός κατάλογος, τον οποίο θα αναγνώσω στη συνέχεια.

Θα ξεκινήσουμε από τον Εισηγητή της Πλειοψηφίας, τον κ. Εμμανουήλ Κόνσολα.

Παρακαλώ, κύριε Κόνσολα, έχετε τον λόγο.

**ΕΜΜΑΝΟΥΗΛ (ΜΑΝΟΣ) ΚΟΝΣΟΛΑΣ (Εισηγητής της Πλειοψηφίας**): Ευχαριστώ, κύριε Πρόεδρε. Καλημέρα, κυρία Υπουργέ, κυρίες και κύριοι συνάδελφοι.

Καταρχάς, συμφωνούμε για τη διαδικασία, σε ότι αφορά στις ημέρες και τις ώρες των συνεδριάσεων της Επιτροπής και στη συνέχεια στην Ολομέλεια.

Από κει και πέρα, η πρότασή μας για φορείς είναι να καλέσουμε τον Πρόεδρο ή εκπρόσωπο της Ένωσης Περιφερειών, τον Πρόεδρο ή εκπρόσωπο της Κεντρικής Ένωσης Δήμων και Κοινοτήτων, τον Πρόεδρο ή εκπρόσωπο του Ξενοδοχειακού Επιμελητηρίου Ελλάδος. Επίσης, τον Πρόεδρο ή εκπρόσωπο του Συνδέσμου Ελληνικών Τουριστικών Επιχειρήσεων, τον Πρόεδρο ή εκπρόσωπο του Συνδέσμου Δήμων Ιαματικών Πηγών. Υπάρχει, επίσης, μία πολύ σημαντική Ένωση για τον Οινοτουρισμό στη Νεμέα, άρα, εκπρόσωπο του Οινοτουρισμού, την κυρία Μαρία Τριανταφυλλοπούλου, που είναι και Πρόεδρος της Ένωσης Ξενοδόχων από το Νότιο Αιγαίο και Πρόεδρος Οινοποιών Αιγαίου.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Η Εισηγήτρια της Μειοψηφίας, η κυρία Καλλιόπη Βέττα, έχει τον λόγο.

**ΚΑΛΛΙΟΠΗ ΒΕΤΤΑ (Εισηγήτρια της Μειοψηφίας):** Καλημέρα σε όλες και σε όλους.

Θα θέλαμε κάποιον εκπρόσωπο από το Ξενοδοχειακό Επιμελητήριο, επίσης, εκπρόσωπο από την Πανελλήνια Ομοσπονδία Επισιτισμού και Υπαλλήλων Τουριστικών Επαγγελμάτων, κάποιον από το Σύνδεσμο Δήμων με Ιαματικές Πηγές, όπως είπε και ο κ. συνάδελφος, και εκπρόσωπο από τον Δήμο Ζακύνθου και της Ιεράς Μητρόπολης Ζακύνθου.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Η κυρία Σπυριδάκη, από την Κοινοβουλευτική Ομάδα του ΠΑΣΟΚ - ΚΙΝΑΛ, έχει τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Καλημέρα κι από εμένα σε όλους.

Χωρίς να αναφέρω αυτά που ήδη έχουν ακουστεί για οικονομία χρόνου, εμείς προτείνουμε: ΠΟΕΕΤ, ΣΕΤΚΕ, HATTA, fedHATTA, Σύλλογο Υπαλλήλων ΕΟΤ και Πανελλήνια Ομοσπονδία Ξεναγών. Τα υπόλοιπα έχουν, ήδη, αναφερθεί. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ο Ειδικός Αγορητής του Κομμουνιστικού Κόμματος, ο κ. Συντυχάκης, έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ πολύ. Δεν υπάρχει κάτι επιπλέον να προσθέσω.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ο Ειδικός Αγορητής της Ελληνικής Λύσης, ο κ. Κωνσταντίνος Μπούμπας θα είναι σε λίγο μαζί μας.

Ο Ειδικός Αγορητής της Κοινοβουλευτικής Ομάδας «ΣΠΑΡΤΙΑΤΕΣ», ο κ. Ιωάννης Δημητροκάλλης, έχει τον λόγο.

**ΙΩΑΝΝΗΣ ΔΗΜΗΤΡΟΚΑΛΛΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Εμείς συμφωνούμε με τους προλαλήσαντες.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Συμφωνείτε με τους φορείς που έχουν προταθεί.

Ο Ειδικός Αγορητής της «ΝΙΚΗΣ», ο κ. Βρεττός, θα μας δώσει αργότερα τις προτάσεις του και ο Ειδικός Αγορητής της «ΠΛΕΥΣΗΣ ΕΛΕΥΘΕΡΙΑΣ», ο κ. Αλέξανδρος Καζαμίας, έχει τον λόγο.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Θα ήθελα κι εγώ να καλέσουμε έναν εκπρόσωπο του Δήμου Ζακύνθου, έναν εκπρόσωπο του Εθνικού Συμβουλίου Τουρισμού κι έναν εν ενεργεία πρεσβευτή του Ελληνικού Τουρισμού, παρακαλώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θα παρακαλέσω τους συναδέλφους να καταθέσουν και γραπτώς τις προτάσεις τους στη Γραμματεία της Επιτροπής.

Θα ξεκινήσουμε τη συνεδρίασή μας με την τοποθέτηση της Υφυπουργού Τουρισμού, της κυρίας Ελένης Ράπτη.

Έχετε τον λόγο, κυρία Ράπτη.

**ΕΛΕΝΗ ΡΑΠΤΗ (Υφυπουργός Τουρισμού):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ξεκινά σήμερα η συζήτηση και η επεξεργασία του σχεδίου νόμου του Υπουργείου Τουρισμού, με τίτλο «Διατάξεις για την ενίσχυση της βιώσιμης τουριστικής ανάπτυξης». Ο τουρισμός στη χώρα μας εμφανίζει αξιοσημείωτη ανθεκτικότητα και προσαρμοστικότητα, μετά από μία δύσκολη περίοδο που διαμορφώθηκε, κατά τα έτη της υγειονομικής κρίσης αλλά και από τις επιπτώσεις του πολέμου στην Ουκρανία και της επακόλουθης ενεργειακής και πληθωριστικής κρίσης.

Με βάση τα έως σήμερα στοιχεία, σε ότι αφορά στις αφίξεις και τα έσοδα, διαπιστώνεται ότι βρισκόμαστε σε πορεία πλήρους ανάκαμψης της τουριστικής ζήτησης. Γνωρίζουμε, ωστόσο, ότι οι θετικές επιδόσεις και τα οικονομικά οφέλη μιας περιόδου, δεν εξασφαλίζουν την επιτυχία μακροπρόθεσμα και ακόμη περισσότερο, τη βιωσιμότητα του τουριστικού προϊόντος και της τουριστικής δραστηριότητας στη χώρα μας. Εξάλλου, το ταξιδιωτικό τοπίο διαμορφώνεται από πληθώρα παραγόντων, όπως οι επιπτώσεις της κλιματικής αλλαγής, από τις οποίες επλήγησαν σοβαρά και περιοχές της Ελλάδας, αλλά και από τις εξελίξεις στην τεχνολογία και τις διαρκώς μεταβαλλόμενες προτιμήσεις των ταξιδιωτών καταναλωτών.

Στη σύγχρονη εποχή, δεν μπορούμε να εφησυχάζουμε. Πρέπει να προσαρμόζουμε την πολιτική μας συνεχώς. Οφείλουμε, συνεπώς, να σχεδιάζουμε και να υλοποιούμε μεταρρυθμιστικές πολιτικές, προσαρμοσμένες στη νέα πραγματικότητα που διέπει την τουριστική δραστηριότητα. Δεδομένης της αναπτυξιακής προοπτικής του τουρισμού στη χώρα μας, το Υπουργείο Τουρισμού λαμβάνει υπόψη του τα νέα δεδομένα στο διεθνές περιβάλλον, αλλά και την ανάγκη για προσαρμογές στο υφιστάμενο νομοθετικό πλαίσιο.

Έρχεται, λοιπόν, να εισάγει ρυθμίσεις, με στόχευση, αφενός μεν, αναπτυξιακή, αφετέρου δε, μεταρρυθμιστική. Η νομοθετική αυτή παρέμβαση είναι μέρος του ευρύτερου σχεδιασμού της Κυβέρνησης για την ενίσχυση των αναπτυξιακών δυνατοτήτων του ελληνικού τουρισμού, την προώθηση της βιώσιμης τουριστικής ανάπτυξης, τον εμπλουτισμό και διαφοροποίηση του τουριστικού προϊόντος και την προστασία του φυσικού περιβάλλοντος. Πρόκειται για στοχευμένες παρεμβάσεις και ρυθμίσεις τεχνικών λεπτομερειών που επιλύουν σοβαρά ζητήματα και θα μας επιτρέψουν να προχωρήσουμε με περισσότερα εφόδια στην υλοποίηση της πολιτικής μας.

Στα τέσσερα άρθρα, λοιπόν, του νομοσχεδίου, εισάγονται παρεμβάσεις, με τις οποίες, είτε συστήνονται, είτε ενισχύεται ο ρόλος συμβουλευτικών οργάνων, των οποίων η λειτουργία θα επιτρέψει την ενίσχυση των δικτύων επικοινωνίας της κεντρικής διοίκησης με τις περιφερειακές αρχές. Θα δημιουργήσει, επίσης, προϋποθέσεις εξειδίκευσης για συγκεκριμένες μορφές τουρισμού, αλλά θα συμβάλει και στην πληρέστερη διάδοση τεχνογνωσίας και πληροφόρησης, μεταξύ των φορέων τουριστικής διαχείρισης του δημοσίου και της ιδιωτικής πρωτοβουλίας. Θα επιτρέψει, λοιπόν, την αποδοτική και συστηματοποιημένη ροή δεδομένων για την τουριστική δραστηριότητα στη χώρα μας και εν τέλει, την υλοποίηση της κεντρικής στρατηγικής προς τον στόχο της βιώσιμης τουριστικής ανάπτυξης. Θα υποβοηθήσει, επίσης, τη σημαντική συγκέντρωση πρόσθετης τεχνογνωσίας για την ηγεσία και τις υπηρεσίες του Υπουργείου Τουρισμού, η οποία θα αξιοποιηθεί για την καταγραφή προβλημάτων και προσαρμογή της στρατηγικής σε μεσοπρόθεσμο και μακροπρόθεσμο πλαίσιο, αλλά και για την αντιμετώπιση εκτάκτων καταστάσεων.

Προτείνεται, λοιπόν, η σύσταση Περιφερειακού Συμβουλίου Τουρισμού, το οποίο λειτουργεί άτυπα ως σήμερα, με παράλληλη κατάργηση του θεσμοθετημένου από το 1998 Εθνικού Συμβουλίου Τουρισμού. Με τη συμμετοχή δεκατριών Περιφερειαρχών εξασφαλίζεται θεσμική υπόσταση σε ένα συλλογικό όργανο, εξαιρετικά, σημαντικό για τη διαμόρφωση της εθνικής τουριστικής πολιτικής, λαμβάνοντας υπόψη τις ιδιαιτερότητες κάθε Περιφέρειας και την ανισομερή, μεταξύ τους τουριστική ανάπτυξη, υπό το πρίσμα των διεθνών τάσεων.

**Συστήνεται, επίσης, το Εθνικό Συμβούλιο Οινοτουρισμού, το οποίο έχει ως σκοπό τη διαρκή ενημέρωση του Υπουργού Τουρισμού για ζητήματα βιώσιμης ανάπτυξης του Οινοτουρισμού, καθώς και τη μέριμνα για την προώθηση και προβολή των αξιοθέατων οινικού τουρισμού.**

**Εν συνεχεία, για τη συστηματική μέτρηση και παρακολούθηση των περιβαλλοντικών κοινωνικών και οικονομικών επιπτώσεων του παράκτιου και θαλάσσιου τουρισμού, συστήνεται Παρατηρητήριο για τον παράκτιο και θαλάσσιο τουρισμό στη Μεσόγειο. Το παρατηρητήριο αναμένεται να αποτελέσει σημαντικό παράγοντα για την παροχή των δεδομένων αναγκαίων για την παραγωγή τεκμηριωμένης πολιτικής στο εν λόγω αντικείμενο.**

**Τέλος, για την υποστήριξη της λειτουργίας του, ήδη, προβλεπόμενου Εθνικού Παρατηρητηρίου Βιώσιμης Τουριστικής Ανάπτυξης και του συμβουλευτικού του ρόλου, ενισχύεται ο υποχρεωτικός χαρακτήρας της ανταλλαγής πληροφοριών και της διαλειτουργικότητας, μεταξύ των ψηφιακών πλατφορμών των φορέων που επεξεργάζονται στατιστικά στοιχεία και δεδομένα τουριστικού περιεχομένου και ενδιαφέροντος.**

**Σε άλλα άρθρα του νομοσχεδίου, έχοντας καταγράψει εκκρεμότητες, παρεμβαίνουμε σε σημεία και ενισχύουμε τη λειτουργία και τον ελεγκτικό χαρακτήρα των υπηρεσιών του Υπουργείου Τουρισμού, με σκοπό την εύρυθμη λειτουργία της τουριστικής αγοράς.**

**Επιπλέον, αντιμετωπίζουμε λειτουργικές ανάγκες για το προσωπικό του Ινστιτούτου Επαγγελματικής Εκπαίδευσης, ΙΕΚ Τουρισμού Ιονίων Νήσων που εδρεύει στην Κέρκυρα. Ακόμη στοχεύουμε στην αποδοτικότερη υλοποίηση του Προγράμματος «Τουρισμός για όλους» με την αξιοποίηση των διαθέσιμων πόρων, προς όφελος των πολιτών, καθώς θα εισαχθούν με τον νέο σχεδιασμό του προγράμματος νέα κοινωνικά χαρακτηριστικά, ως προς τους δικαιούχους που ενισχύουν ευάλωτες κοινωνικές ομάδες.**

**Σε επόμενο άρθρο, προτείνεται μία απαραίτητη παράταση της προθεσμίας κατάταξης των κύριων ξενοδοχειακών καταλυμάτων, ενόψει και της επικείμενης επικαιροποίησης του θεσμικού πλαισίου. Δίνεται, λοιπόν, εύλογος, περαιτέρω χρόνος για τη συμμόρφωση των καταλυμάτων αυτών, ως προς την πλήρωση των τεχνικών και λειτουργικών προδιαγραφών τους για την απόκτηση του πιστοποιητικού κατάταξης.**

**Στη συνέχεια, προχωρούμε στην κατάργηση δομών που κρίνεται πώς δεν εισφέρουν πλέον προστιθέμενη αξία για την ενίσχυση του τουριστικού προϊόντος, ενώ το αντικείμενό τους δύναται να καλυφθεί αποτελεσματικά, ήδη, στο πλαίσιο υφιστάμενων οργανικών μονάδων.**

**Συγκεκριμένα, αποφασίστηκε η κατάργηση της εταιρίας «Ιαματικές Πηγές Ελλάδας», καθώς δύναται να καλυφθεί με άλλες πολιτικές το αντικείμενο δράσης της. Ακόμα εξορθολογίζουμε θέματα αρμοδιότητας που αφορούν στη διαχείριση του «Ναυαγίου Ζακύνθου», με την κατάργηση της Επιτροπής Πρότυπης Τουριστικής Αξιοποίησης και Προστασίας του Ναυαγίου Ζακύνθου. Η αρμοδιότητα φύλαξης της πρόσβασης στην περιοχή ανατίθεται, πλέον, στην Περιφέρεια Ιονίων Νήσων.**

**Ταυτόχρονα, για λοιπές αρμοδιότητες διαχείρισης του χώρου προβλέπεται η θέσπιση διαδικασίας έκδοσης πράξεων διυπουργικού χαρακτήρα.**

**Τέλος, κρίνεται σκόπιμη η κατάργηση δυνατότητας απονομής του τίτλου του πρεσβευτή του ελληνικού τουρισμού, καθώς η λειτουργία του θεσμού αυτού δεν εισφέρει στον επιχειρούμενο επανασχεδιασμό της πολιτικής προώθησης της τουριστικής προβολής της χώρας.**

**Κυρίες και κύριοι συνάδελφοι, ο τουρισμός βρίσκεται στην αιχμή της προσπάθειας ανάταξης της εθνικής οικονομίας και της ενίσχυσης της κοινωνικής συνοχής και της ευημερίας των πολιτών. Υποβάλλουμε, λοιπόν, σήμερα προς συζήτηση, ένα πλαίσιο που ευθυγραμμίζεται με την εθνική αναπτυξιακή στρατηγική. Το παρόν νομοσχέδιο αποτελεί μία πρωτοβουλία στην κατεύθυνση της χάραξης της τουριστικής πολιτικής, με όρους βιωσιμότητας και προσαρμογής στα δεδομένα που θέτουν οι αλλαγές στον χαρακτήρα της τουριστικής δραστηριότητας και της τουριστικής ζήτησης, αλλά, βεβαίως, και ο διεθνής ανταγωνισμός και η επιτακτική ανάγκη αντιμετώπισης των σύγχρονων παγκόσμιων προκλήσεων. Μέσω των προτεινόμενων διατάξεων, θεωρούμε ότι θα πλησιάσουμε ακόμα περισσότερο τον στόχο μας, δηλαδή, την εδραίωση της Ελλάδας, μεταξύ των κορυφαίων τουριστικών προορισμών παγκοσμίως και ως προτύπου βιώσιμης τουριστικής ανάπτυξης.**

**Σας ευχαριστώ πολύ.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε την κυρία Υπουργό.

Εισερχόμαστε τώρα στον κύκλο των τοποθετήσεων Εισηγητών και Ειδικών Αγορητών. Τα δεκαπέντε λεπτά θα είναι ο χρόνος της τοποθέτησης, ενώ όποιος άλλος συνάδελφος θέλει να πάρει τον λόγο, θα παρακαλέσω να ενημερώσει τη Γραμματεία.

Ξεκινάμε με τον Εισηγητή της Πλειοψηφίας, Βουλευτή Δωδεκανήσου, κ. Εμμανουήλ Κόνσολα, βεβαίως, και πρώην Υφυπουργό Τουρισμού. Κατά συνέπεια, θα ακούσουμε με πολύ ενδιαφέρον την τοποθέτησή σας.

Ορίστε, έχετε τον λόγο, κύριε Κόνσολα.

**ΕΜΜΑΝΟΥΗΛ (ΜΑΝΟΣ) ΚΟΝΣΟΛΑΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η κυρία Υπουργός περιέγραψε με ακρίβεια τη φιλοσοφία και τους στόχους αυτού του νομοσχεδίου και θέλω από την αρχή να εκφράσω την ικανοποίησή μου. Φαντάζομαι ότι πολλοί από τους συναδέλφους συμφωνούν ότι λύνει παθογένειες και προχωράει μπροστά τις αβελτηρίες, για να μπορέσουμε και το επόμενο διάστημα ο τουρισμός, που είναι η μεγάλη βιομηχανία της χώρας, να μπορεί να «τρέξει» με ρυθμούς ανάπτυξης ακόμα μεγαλύτερους.

Θα ήθελα να συγχαρώ, κυρία Υπουργέ, εσάς, αλλά και την κυρία Κεφαλογιάννη, όπως και τα στελέχη του Υπουργείου -που χαίρομαι που τα βλέπω εδώ- και τους συνεργάτες σας γι’ αυτή την πολύ σημαντική προσπάθεια. Είναι μία προσπάθεια, που ο κ. Πρωθυπουργός, κυρίες και κύριοι συνάδελφοι, έχει το προηγούμενο διάστημα, ήδη, αναφερθεί, δηλαδή, στο μεταρρυθμιστικό σχέδιο της Κυβέρνησης, προκειμένου να μπορέσει η χώρα να εκπληρώσει τις υποχρεώσεις, αλλά να έχει και τους αντίστοιχους ρυθμούς, σε ότι αφορά στο θεσμικό πλαίσιο, αλλά και τα νομοθετήματα, προκειμένου να υπάρχει μία ανταγωνιστική δυναμική στην Ευρώπη και στον κόσμο.

Η αλήθεια είναι ότι από τις πρώτες μέρες της θητείας της, αυτή η Κυβέρνηση κατέθεσε ένα πλήθος νομοσχεδίων και σχεδίων. Ήδη, έχουν ψηφιστεί ρυθμίσεις που αντιμετωπίζουν πολλά μεγάλα προβλήματα της ελληνικής κοινωνίας και επιτρέψτε μου να αναφερθώ στα μέτρα στήριξης που περιλαμβάνουν την αύξηση των μισθών του δημοσίου, την αύξηση του αφορολόγητου, κατά 1.000 ευρώ στις οικογένειες με παιδιά και την παράταση του «market pass» και πολλά άλλα.

Σήμερα, αυτό το νομοσχέδιο συνιστά ένα θετικό πρόσημο στη νομοθετική ρύθμιση ζητημάτων που άπτονται του Υπουργείου Τουρισμού. Εξάλλου, η κυρία Υπουργός, προηγουμένως, είπε ότι αυτό το νομοσχέδιο αντιμετωπίζει ζητήματα που υπηρετούν την έννοια και την ιδέα της βιώσιμης ανάπτυξης.

Κύριε Νικητιάδη, γνωρίζετε και εσείς από τη δική σας θητεία ότι η βιώσιμη ανάπτυξη είναι το μεγάλο στοίχημα. Είναι πολύ σημαντικό να σχεδιάζουμε, να προχωράμε θεσμικές ρυθμίσεις, επί του πεδίου και να υπάρχει το πρόσημο της βιωσιμότητας και πολύ σωστά η ηγεσία του Υπουργείου Τουρισμού διαμορφώνει μία νέα στρατηγική για τον τουρισμό που στηρίζεται στο μέτρο, την ισορροπία και τη βιωσιμότητα. Είναι στοίχημα της παγκόσμιας κοινότητας και όχι μόνο της εθνικής προσπάθειας που κάνει η Κυβέρνηση του Κυριάκου Μητσοτάκη.

Οφείλουμε, από την αρχή, κυρίες και κύριοι συνάδελφοι, να συνειδητοποιήσουμε δύο πράγματα. Πρώτον, ότι οι φυσικοί πόροι δεν είναι ανεξάντλητοι και χαίρομαι που πολλοί συνάδελφοι από πολλές πτέρυγες της Βουλής έχουν αναφερθεί σε αυτό και είναι ένα σημείο που ενώνει αυτές τις δυνάμεις της Εθνικής Αντιπροσωπείας. Δεύτερον, οφείλουμε να αλλάζουμε, να διαφοροποιούμε και να καθιστούμε περισσότερο ελκυστικό το τουριστικό μας προϊόν.

Με το νομοσχέδιο αυτό δημιουργούνται νέα θεσμικά όργανα που υπηρετούν τον παραπάνω στόχο. Εξάλλου, αυτή είναι η βασική φιλοσοφία και ο πυρήνας του νομοσχεδίου. Είμαι, μεταξύ αυτών, που απ’ ότι γνωρίζετε και στο παρελθόν, έχω τη χαρά να βλέπω παλιούς συναδέλφους στην Αίθουσα, δώδεκα χρόνια τώρα, αναφέρομαι στη βιωσιμότητα και στην πολυκεντρική ανάπτυξη. Η πολυκεντρική ανάπτυξη είναι ένα στοιχείο που χαίρομαι που θεσμοθετείται επίσημα, στο πλαίσιο αυτής της προσπάθειας της Κυβέρνησης, το Περιφερειακό Συμβούλιο του Τουρισμού, ώστε να διαμορφωθεί ένα ολιστικό σχέδιο ανάπτυξης στη χώρα, αλλά, κυρίως, να συνδέσουμε τα περιφερειακά προγράμματα του τουρισμού με τη φιλοσοφία της κεντρικής κατεύθυνσης που δίνουν η Κυβέρνηση και το Υπουργείο Τουρισμού. Αναφέρομαι στη διαμόρφωση της τουριστικής πολιτικής των δεκατριών περιφερειών της χώρας, μέσα από την αξιοποίηση συγκριτικών πλεονεκτημάτων και των ιδιαιτεροτήτων κάθε περιφέρειας.

Να θυμίσω ότι την περίοδο της πανδημίας, η Γαλλία είχε το μότο ότι «κάθε χωριό και προορισμός». Εδώ πρέπει να θυμίσω, ότι στη χώρα υπάρχουν μόνο μερικές περιφέρειες που έχουν τεράστιο ποσοστό στο κεφάλαιο της τουριστικής οικονομίας, ενώ άλλες υστερούν. Νομίζω ότι αυτή η προσπάθεια της θεσμοθέτησης του Περιφερειακού Συμβουλίου είναι μία μόνο προσπάθεια, για να μπορέσουμε να αμβλύνουμε αυτή την τουριστική ανάπτυξη στην επικράτεια και να έχουμε απτά αποτελέσματα στην ολιστική ανάπτυξη του τουριστικού προϊόντος, αλλά και στη διάσταση της πολυκεντρικής ανάπτυξης.

Η παράμετρος της περιφεροκότητας πλήττει τις περιφέρειες, εκείνες τις γεωγραφικές περιοχές, που ο χαρακτήρας τους δεν τους επιτρέπει να ακολουθήσουν το μοντέλο του μαζικού τουρισμού. Απ’ ότι ξέρετε το μοντέλο αυτό κυριάρχησε τις προηγούμενες δεκαετίες και συνεχίζει να αποτελεί τη βασική μορφή του τουρισμού στη χώρα.

Για να αντιμετωπιστεί η περιφερειακή τουριστική ανισότητα και να οδηγηθούμε σε βιώσιμη και αειφορική τουριστική ανάπτυξη, απαιτείται μία ολιστική τουριστική πολιτική με συγκεκριμένες στρατηγικές για την ενίσχυση της περιφερειακής τουριστικής βιομηχανίας.

Το Περιφερειακό Συμβούλιο, λοιπόν είναι, ένα πρώτο μεγάλο και ουσιαστικό βήμα. Θα αποτελείται από τους δεκατρείς Περιφερειάρχες και θα συγκαλείται από τον Υπουργό Τουρισμού. Θα αποτελεί ένα κορυφαίο συμβουλευτικό όργανο, το οποίο θα μπορέσει να παράγει πολιτικές, αφού θα κατατίθενται προτάσεις. Θα γίνει επεξεργασία νέων ιδεών και πολιτικών με σαφείς και συγκεκριμένους στόχους.

Φαντάζομαι, κυρία Υπουργέ, ότι είναι αυτονόητη η συμμετοχή της Υφυπουργού, της Υπουργού και στελεχών του Υπουργείου σε αυτό το Συμβούλιο, προκειμένου να υπάρχει μία όσμωση με τη διαχρονική πολιτική του Υπουργείου, σε ότι αφορά στα θετικά εκείνα στοιχεία που συνδέουν την περιφερειακή ανάπτυξη.

Ποιοι είναι οι στόχοι αυτού του Συμβουλίου; Πρώτον, είναι η επιδίωξη της ισόρροπης τουριστικής ανάπτυξης, μέσα από διαμόρφωση στρατηγικών στόχων. Όχι, μόνο σε εθνικό, αλλά, πλέον, και σε περιφερειακό επίπεδο.

Δεύτερον, η ανάπτυξη νέων μορφών τουρισμού, προσαρμοσμένων στα ιδιαίτερα χαρακτηριστικά κάθε περιφέρειας. Αν αναλογισθεί κανείς, κυρίες και κύριοι συνάδελφοι, ότι στη βιβλιογραφία υπάρχουν πάνω από 80 μορφές τουρισμού -είναι αξιόλογα στελέχη του Υπουργείου εδώ- καταλαβαίνετε πόσο σημαντικό είναι να συνδέσουμε το πρότυπο της χώρας, αυτό που λέγαμε προηγουμένως τον μαζικό τουρισμό- με άλλα προϊόντα. Νομίζω ότι η συνεργασία για την άρση των εμποδίων που υπάρχουν, σε σχέση με την περιφέρεια και την κεντρική Κυβέρνησης, σε ότι έχει σχέση με την προσέλκυση τουριστικών επενδύσεων και άλλων μορφών τουρισμού, πέρα από αυτά που έχουμε συνηθίσει μέχρι τώρα, είναι πολύ σημαντική επιδίωξη και από μόνη της αυτή η παράμετρος και καθιστά πολύ σημαντικό το νομοσχέδιο που συζητάμε σήμερα.

Μία άλλη παράμετρος, που είναι πολύ σημαντική προτεραιότητα για την επόμενη μέρα, είναι η σύνδεση του τουρισμού με τον πρωτογενή και δευτερογενή τομέα, σε τοπικό και περιφερειακό επίπεδο.

Με το παρόν νομοσχέδιο, αφού μιλάμε για τον πρωτογενή τομέα και τη σύνδεση με την τουριστική βιομηχανία, υπάρχει η δυνατότητα, πλέον, για τη δημιουργία αναπτυξιακών τουριστικών συστάδων, αυτά που λέμε τουριστικά clusters, με τη συμμετοχή δημόσιων, ιδιωτικών και μη κερδοσκοπικών φορέων και σύνδεση των τουριστικών επιχειρήσεων με τους τοπικούς και παραγωγικούς φορείς και τις τοπικές επιχειρήσεις του πρωτογενούς και δευτερογενούς τομέα.

Σημαντική καινοτομία στην αναφορά μου αυτή, είναι η κατεύθυνση της ενίσχυσης της ιδέας και της προοπτικής της βιώσιμης ανάπτυξης. Είναι και η διάσταση, στην οποία συστήνεται με αυτή τη φιλοσοφία και το Εθνικό Συμβούλιο Οινοτουρισμού για την ανάπτυξη της συγκεκριμένης εναλλακτικής μορφής τουρισμού. Είναι μία προσπάθεια που τώρα ενισχύεται. Υπήρχε στο παρελθόν συζήτηση, αλλά συγχαρητήρια, κυρία Υπουργέ, που, επιτέλους, συστήνεται ένα πολύ σημαντικό όργανο και ο στόχος είναι η προώθηση και προβολή επισκέψιμων οινοποιείων και μονάδων παραγωγής και η ανάπτυξη συνεργειών, στην κατεύθυνση της διαμόρφωσης προτάσεων προς την αρμόδια υπηρεσία του Υπουργείου Τουρισμού για την ανάπτυξη του τουρισμού.

Το Συμβούλιο μπορεί να εισηγείται, μπορεί να έχει θεσμικές παρεμβάσεις. Μπορεί να έχει συγκεκριμένο τομέα, σε ότι αφορά στα ζητήματα του οινοτουρισμού και να συνεργάζεται με τις αντίστοιχες υπηρεσίες άλλων κρατών -είναι σημαντική αυτή η αναφορά- με τους ευρωπαϊκούς και διεθνείς οργανισμούς για την υλοποίηση βέλτιστων πρακτικών, αλλά και να προτείνονται δράσεις προβολής και προώθησης. Αυτή η παράμετρος συνίσταται στο γεγονός ότι πρέπει να έχουμε ανταγωνιστικό πρόσημο.

Με αφορμή τη συζήτηση αυτού του νομοσχεδίου -οι παριστάμενοι στην Αίθουσα, τουλάχιστον, είναι πολύ ενημερωμένοι στα θέματα της τουριστικής πολιτικής και ανάπτυξης- να πω μόνο, ότι στις διεθνείς έρευνες ο κορυφαίος προορισμός οινοτουρισμού του κόσμου είναι η Γαλλία, ενώ στην πρώτη πεντάδα βρίσκονται χώρες, όπως η Ιταλία, οι ΗΠΑ, η Αυστραλία και η Ισπανία.

Η Ελλάδα, δυστυχώς ή ευτυχώς, είναι σε μονοψήφιο αριθμό στην κατάταξη, είναι στην 9η θέση και ο στρατηγικός στόχος είναι να ανέβουμε ακόμα περισσότερο. Μπορούμε; Φυσικά και μπορούμε. Και μπορούμε όλοι μαζί, γιατί από αυτό το νομοσχέδιο δεν αποκλείεται κανείς. Υπάρχει εκπροσώπηση θεσμικών φορέων, παραγόντων του οινοτουρισμού σε όλη την επικράτεια. Επίσης, σε συνεργασία με τα στελέχη του Υπουργείου και την πολιτική ηγεσία, είμαι βέβαιος ότι η χώρα μας ως οινοπαραγωγός χώρα, με τις υποδομές που έχει και το θεσμικό πλαίσιο, θα βελτιωθεί, ακόμα περισσότερο, στην παγκόσμια κατάταξη των χωρών που έχουν προσελκύσει επισκέπτες υψηλού εισοδηματικού κριτηρίου για τον τουρισμό.

Εξίσου πολύ σημαντική καινοτομία, είναι και το Παρατηρητήριο για τον Παράκτιο και Θαλάσσιο Τουρισμό στη Μεσόγειο. Είναι μία επιβεβλημένη κίνηση για την επισταμένη και λεπτομερή παρακολούθηση της βιώσιμης τουριστικής ανάπτυξης στην περιοχή της Μεσογείου, για τη βελτίωση της ανταγωνιστικότητας και της ανθεκτικότητας του τουριστικού προϊόντος στην ευρύτερη περιοχή. Αντικείμενο του Παρατηρητηρίου είναι η συλλογή τεκμηρίων. Ξέρετε, κυρίες και κύριοι συνάδελφοι, η πολιτική παράγεται, για να έχει βιώσιμο χαρακτήρα, όταν υπάρχουν τεκμήρια. Τα τεκμήρια πολλές φορές είναι και αριθμοί. Οι αριθμοί, οι οποίοι συλλέγονται, αξιολογούνται, παρακολουθούνται και μπορούμε να τα συνδέσουμε αυτά τα στοιχεία με ένα μοντέλο τουριστικής ανάπτυξης που έχει ανταγωνιστικό πρόσημο, σε σχέση με την περιοχή μας.

Κυρίως, όμως, τα στοιχεία αυτά και το Παρατηρητήριο έχουν να κάνουν με τον Θαλάσσιο Παράκτιο Τουρισμό, αλλά και με την κατάρτιση του ανθρώπινου δυναμικού στους τουριστικούς προορισμούς, με έμφαση στην εξειδίκευση, γνώση και επιμέρους μορφές τουρισμού σε αυτές τις περιοχές. Μάς δίνεται η δυνατότητα μέσα από τη λειτουργία πρόσθετα του Παρατηρητηρίου, να μελετήσουμε, να ερευνήσουμε, να αξιολογήσουμε τους τουριστικούς πόρους της ευρύτερης περιοχής της Μεσογείου. Είναι πολύ σημαντικό η χώρα μας, ως μεγάλη τουριστική βιομηχανία, να γνωρίζει τι συμβαίνει στη γειτονιά της. Κροατία, Τουρκία, Μέση Ανατολία, παράλια της Αφρικής, Δυτική Μεσόγειος. Πρέπει να εξετάσουμε και να εκτιμήσουμε τις δυνατότητες των περιοχών σε υπάρχουσες υποδομές, σε ανθρώπινο δυναμικό και βέβαια, να αντιμετωπίσουμε προβλήματα που είναι μπροστά μας, όπως η κλιματική αλλαγή και η διάβρωση ακτών. Θα έχουμε την ευκαιρία και σε άλλες Επιτροπές, κύριε Πρόεδρε, να συζητήσουμε αυτά τα πολύ σημαντικά ζητήματα, όπως τα συζητάμε και στην Επιτροπή Περιφερειών της Βουλής.

Το νομοσχέδιο πρόσθετα περιέχει και άλλες διατάξεις με θετικό μεταρρυθμιστικό πρόσημο, όπως είναι η διαμόρφωση του κανονιστικού πλαισίου για τον υποχρεωτικό χαρακτήρα της ανταλλαγής πληροφοριών και κυρίως, της διαλειτουργικότητας, μεταξύ των ψηφιακών πλατφορμών, των φορέων που επεξεργάζονται στατιστικά στοιχεία και δεδομένα τουριστικού περιεχομένου, μέσα από το Κέντρο Διαλειτουργικότητας της Γενικής Γραμματείας Πληροφοριακών Συστημάτων και Ψηφιακής Διακυβέρνησης του Υπουργείου Ψηφιακής Διακυβέρνησης. Είναι, εξάλλου, αίτημα των φορέων και των παραγωγικών δυνάμεων της χώρας και θα δείτε, ότι αυτή η εφαρμογή, επί του πεδίου της πρόβλεψης του νομοσχεδίου, θα είναι μία πολύ σημαντική παράμετρος για την επιχειρηματικότητα, αλλά και για τη λειτουργία των δομών των τουριστικών επιχειρήσεων σε όλη την επικράτεια.

Η ανταλλαγή, επίσης, πληροφοριών, αφορά στα δεδομένα για τον τουρισμό και θα πραγματοποιείται, ανάμεσα σε φορείς του τουρισμού, σε εθνικό, περιφερειακό και τοπικό επίπεδο, με σκοπό την παρακολούθηση της πορείας των τουριστικών μεγεθών. Χρειαζόμαστε, βέβαια, αυτά τα δεδομένα για την έρευνα, αλλά και τον στρατηγικό σχεδιασμό της επόμενης ημέρας. Εξάλλου, εμείς σχεδιάζουμε σήμερα, για να έχει απόηχο η πολιτική μας, τα επόμενα δέκα - είκοσι χρόνια. Μόνο έτσι μιλάμε για βιώσιμο τουρισμό, για βιώσιμες πολιτικές, επειδή η πρόβλεψη του νομοσχεδίου αυτού αντανακλά στο μέλλον.

Μέσα από τις διατάξεις του νομοσχεδίου, επιλύονται ζητήματα, όπως η παράταση της προθεσμίας για την απόκτηση του πιστοποιητικού κατάταξης των κύριων ξενοδοχειακών καταλυμάτων σε κατηγορίες αστεριών, που είναι επιβεβλημένη, λόγω του κενού και των δυσχερειών που δημιούργησε η προηγούμενη περίοδος, εξαιτίας της πανδημίας, αλλά και λόγω του μετέπειτα ανοίγματος του τουρισμού με υγειονομικά πρωτόκολλα.

Παράλληλα, καταργείται η Επιτροπή Πρότυπης Τουριστικής Αξιοποίησης και Προστασίας του «Ναυαγίου» Ζακύνθου και προσαρμόζεται αναλόγως το άρθρο 68, του ν.4875/2021, ενώ καταργείται και τίθεται σε εκκαθάριση η Ανώνυμη Εταιρεία «Ιαματικές Πηγές της Ελλάδας». Ο κ. Αθανασίου προηγουμένως αναρωτιόταν, γιατί, μέχρι τώρα, δεν συνεδρίασε η Επιτροπή για το Ναυάγιο της Ζακύνθου. Την απάντηση την έδωσε ο κ. Νικητιάδης, γιατί δεν συνήλθε ποτέ.

Άρα, η αβελτηρία αυτής της πρόβλεψης είναι η δημιουργία της από την πολιτική ηγεσία του Υπουργείου, για να μπορέσει, επιτέλους, να λειτουργήσει, όπως αξίζει στους Έλληνες πολίτες, αλλά και τους επισκέπτες από το εξωτερικό.

Κυρίες και κύριοι συνάδελφοι, αυτή η νομοθετική πρωτοβουλία του Υπουργείου Τουρισμού δεν αμφισβητείται από κανέναν, ότι έχει θετικό πρόσημο. Ο σχεδιασμός της στρατηγικής περιφερειακής και τοπικής τουριστικής ανάπτυξης θα συμβάλλει αποφασιστικά στην ισόρροπη ανάπτυξη όλων των περιφερειών της χώρας και στην καθιέρωση νέων τουριστικών προορισμών, όπως και στην ανάπτυξη εναλλακτικών μορφών τουρισμού, αλλά και στην αντιμετώπιση των προκλήσεων της Μεσογείου, με αιχμή τον θαλάσσιο παράκτιο τουρισμό.

Πιστεύω ότι τα πεδία, όπως είναι η τουριστική πολιτική και ο τουρισμός γενικότερα, είναι πεδία σύγκλισης, συνεννόησης και συνεργασίας και δεν είναι πεδία που αντιμάχονται τα στρατόπεδα των ιδεολογικών και πολιτικών θέσεων. Νομίζω ότι σε αυτή την Αίθουσα υπάρχουν δημιουργικές δυνάμεις απ’ όλους τους χώρους και πρέπει να δούμε αυτά που μας ενώνουν, γιατί ο τουρισμός είναι εθνική υπόθεση και κυριολεκτικά ενώνει τους Έλληνες πολίτες, αλλά και τις πολιτικές. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Κυρία Βέττα, πληροφορήθηκα ότι θέλετε να προσθέσετε έναν ακόμα φορέα, για να καταγραφεί και στα Πρακτικά. Θα παρακαλέσω να εκφωνήσετε τον τίτλο του φορέα.

**ΚΑΛΛΙΟΠΗ ΒΕΤΤΑ (Εισηγήτρια της Μειοψηφίας)**: Κύριε Πρόεδρε, θα ήθελα, επίσης, να κληθεί ακόμη ένας εκπρόσωπος των οινοποιείων που έχουν λάβει το ειδικό σήμα επισκέψιμου οινοποιείου στη Δυτική Μακεδονία, που έχουν, δηλαδή, το σήμα ΣΕΟ. Μιλάω για τη Δυτική Μακεδονία, γιατί βρίσκεται σε μία φάση μετάβασης και η Πελοπόννησος εκπροσωπείται, ήδη.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Κυρία Βέττα, είναι αρκετοί οι φορείς που έχουν προταθεί και θα κοιτάξουμε να καλέσουμε, όσο το δυνατόν περισσότερους, διότι οι διατάξεις του νομοσχεδίου αφορούν πολλούς φορείς.

Η κυρία Βέττα έχει τον λόγο για τη συνέχεια της επεξεργασίας του νομοσχεδίου.

**ΚΑΛΛΙΟΠΗ ΒΕΤΤΑ (Εισηγήτρια της Μειοψηφίας)**: Ξεκινάμε σήμερα την επεξεργασία του παρόντος νομοσχεδίου του Υπουργείου Τουρισμού. Ωστόσο, δεν μπορώ να μην επισημάνω την επαναλαμβανόμενη πρακτική της Κυβέρνησης για fast track νομοθέτηση. Έχουμε και πάλι να κάνουμε με ένα νομοσχέδιο, που κατατέθηκε στη Βουλή, μόλις, ένα εικοσιτετράωρο πριν, και που εισάγεται εσπευσμένα στην Επιτροπή, η οποία καλείται να έχει ακούσει τους φορείς και να έχει συνεδριάσει άλλες τρεις φορές, μέχρι την ερχόμενη Τετάρτη που εισάγεται στην Ολομέλεια. Ποιος είναι ο λόγος που συμβαίνει, για μία ακόμη φορά, τόσο εσπευσμένα αυτή η διαδικασία, εγώ δεν μπορώ να καταλάβω.

Επιπλέον, πριν τοποθετηθώ για το νομοσχέδιο, οφείλω να πω, ότι με «αιμορραγούσες» ακόμα τις πληγείσες περιοχές της πατρίδας μας από τις πρόσφατες καταστροφές του Αυγούστου και του Σεπτεμβρίου, θα περιμένουμε να δούμε σε ένα νομοσχέδιο του Υπουργείου Τουρισμού, που θεωρητικά πραγματεύεται την ενίσχυση της βιώσιμης τουριστικής ανάπτυξης, έστω κάποιες πρωτοβουλίες, που να αφορούν και τους επαγγελματίες του τουρισμού, οι οποίοι έχουν υποστεί ολική καταστροφή και ανυπολόγιστες ζημιές σε αυτές τις περιοχές και στις περιουσίες τους, στις επιχειρήσεις και εν γένει, στην επαγγελματική τους δραστηριότητα.

Δεν αρκεί η επικοινωνιακή διαχείριση του προβλήματος, κυρία Υπουργέ. Οι αποζημιώσεις που υπόσχεται η Κυβέρνηση, δεν επαρκούν για να καλύψουν τις ζημιές και τις μακροχρόνιες συνέπειες στον κλάδο από τις τεράστιες πυρκαγιές ή τις πλημμύρες στη Ρόδο, στο Πήλιο, στην ευρύτερη περιοχή της Θεσσαλίας, στην Αλεξανδρούπολη και αλλού. Το επισημαίνω αυτό, διότι ούτε στο προσχέδιο του Προϋπολογισμού του 2024 προβλέπονται στοχευμένες ενισχύσεις για την αποκατάσταση των ξενοδοχειακών και λοιπών τουριστικών επιχειρήσεων που έχουν πληγεί, κάτι φυσικά που επηρεάζει άμεσα και τις σχετιζόμενες με αυτές τις θέσεις εργασίας.

Επανέρχομαι, όμως, στο νομοσχέδιο. Είναι πασιφανές, ότι εδώ δεν έχουμε να κάνουμε με κάποιο ολοκληρωμένο νομοθετικό νομοθέτημα, αλλά με μία συρραφή δώδεκα όλων και όλων επιμέρους διατάξεων, που έχουν αποσπασματικό χαρακτήρα, ενώ ο τίτλος του έχει επικοινωνιακό χαρακτήρα, αφού δεν δικαιολογείται, σε καμία περίπτωση, από το περιεχόμενο των διατάξεων αυτών. Άλλωστε, λίγες είναι αυτές που θα μπορούσαν, έμμεσα μόνο και σε πολύ περιορισμένο βαθμό, να συμβάλουν δυνητικά στην ενίσχυση της βιώσιμης ανάπτυξης. Σε έναν εθνικό σχεδιασμό, αν αυτός, βέβαια, υπήρχε, θα έπρεπε να προηγηθούν πολύ πιο σημαντικά θέματα, όπως, για παράδειγμα, οι επιπτώσεις των μεγάλων απαιτήσεων του τουριστικού real estate στις αστικές και εκτός σχεδίου περιοχές ή η προώθηση του ειδικού χωροταξικού πλαισίου ή τα ειδικά χωροταξικά σχέδια για τις ΑΠΕ, για τις περιοχές Natura, κ.λπ., ώστε να μπορούμε να μιλάμε, όντως, για μία βιώσιμη ανάπτυξη, γιατί βιώσιμη ανάπτυξη προπαντός σημαίνει και σεβασμό στο περιβάλλον.

Η προχειρότητα και οι αποσπασματικές προσεγγίσεις μαρτυρούν τελικά την παραδοχή ότι η Κυβέρνησή σας αδυνατεί, εδώ και χρόνια, να εκπονήσει ένα στρατηγικό σχέδιο για τον ελληνικό τουρισμό και τη βιώσιμη ανάπτυξή του, παρά την τεράστια συνεισφορά που έχει ο τουρισμός στο ΑΕΠ της χώρας μας. Βρισκόμαστε, ήδη, στον πέμπτο χρόνο διακυβέρνησης της Ν.Δ. και ο κάθε Υπουργός, που διαδέχεται τον άλλον σε αυτό το χαρτοφυλάκιο, είτε αποστασιοποιείται από τον προηγούμενο, είτε αντιπολιτεύεται τον προηγούμενο, «ξηλώνοντας» ή τροποποιώντας προηγούμενες ρυθμίσεις της ίδιας Κυβέρνησης.

Το νομοσχέδιο αποτελεί, λοιπόν, κραυγαλέα παραδοχή της αποτυχίας της Κυβέρνησης της Ν.Δ., του Επιτελικού Κράτους και της ηγεσίας του Υπουργείου Τουρισμού. Μεταξύ άλλων, στα οποία θα αναφερθούμε αναλυτικά στην κατ’ άρθρον συζήτηση, με το παρόν νομοσχέδιο καταργείτε την Επιτροπή Πρότυπης Τουριστικής Αξιοποίησης και Προστασίας του Ναυαγίου Ζακύνθου και οδηγείτε σε λύση και εκκαθάριση την Ανώνυμη Εταιρεία «Ιαματικές Πηγές Ελλάδας».

Και στις δύο αυτές περιπτώσεις δικαιώθηκε η θέση του ΣΥΡΙΖΑ-Π.Σ., των φορέων και των απλών πολιτών, που εναντιώθηκαν έγκαιρα στη νομοθέτησή τους και υπερασπίστηκαν το δημόσιο συμφέρον, ενάντια στην προσπάθεια υφαρπαγής και εκποίησης της δημόσιας περιουσίας και της ανεξέλεγκτης τακτικής των απευθείας αναθέσεων. Ποιος, όμως, «πληρώνει τα σπασμένα», κυρία Υπουργέ, από τις ζημιές και τα προβλήματα που εσείς οι ίδιοι δημιουργήσατε;

Επίσης, μία ακόμα παραδοχή αποτυχίας βρίσκεται στο άρθρο 7. Η προσπάθεια αξιοποίησης πόρων, που, όπως λέτε, για οποιονδήποτε λόγο δεν απορροφώνται, στο πλαίσιο υλοποίησης του Προγράμματος «Τουρισμός για Όλους 2022-2025», αποτελεί αναγνώριση της αποτυχίας υλοποίησης του Προγράμματος αυτού. Εδώ, αξίζει να σημειώσουμε, ότι το Πρόγραμμα «Τουρισμός για Όλους» βγήκε με μεγάλη καθυστέρηση, με αποτέλεσμα να χαθεί η καλοκαιρινή περίοδος. Ωστόσο, σε ορισμένους από τους πιο δημοφιλείς χειμερινούς προορισμούς, όπου θα μπορούσε να αξιοποιηθεί, όπως ο Βόλος, το Πήλιο, η Λάρισα, τα Τρίκαλα, κ.λπ., η κατάσταση είναι δραματική μετά τις πλημμύρες και υπάρχει ορατός κίνδυνος να χαθούν και τα Χριστούγεννα.

Ούτε, όμως, και στην κατάταξη των κύριων ξενοδοχειακών καταλυμάτων σε κατηγορίες αστεριών φαίνεται να τα πήγε καλά το Επιτελικό Κράτος. Με την προηγούμενη παράταση είχε δοθεί προθεσμία μέχρι τις 31 Οκτωβρίου 2023, με την αιτιολογία, ότι, λόγω των έκτακτων μέτρων κατά του κορονοϊού, δεν πρόλαβαν τα καταλύματα αυτά να λάβουν το προβλεπόμενο από τον νόμο πιστοποιητικό κατάταξης.

Ωστόσο, κυρία Υπουργέ, στην τακτική των συνεχών παρατάσεων θα πρέπει να δοθεί ένα τέλος, καθώς οι συνεχείς παρατάσεις, αφενός ενθαρρύνουν αυτούς που αποφεύγουν την κατάταξη να συνεχίζουν να το πράττουν, αφετέρου δημιουργείται αθέμιτος ανταγωνισμός εις βάρος των πιστοποιημένων ξενοδοχείων που λειτουργούν παράλληλα με τα μη πιστοποιημένα.

Αν και θα πούμε περισσότερα στην κατ’ άρθρον συζήτηση τις επόμενες ημέρες, θα ήθελα να πω κάποια πράγματα ακόμη για επιμέρους ρυθμίσεις. Στο άρθρο 3, προβλέπεται η σύσταση του Περιφερειακού Συμβουλίου Τουρισμού για τη διαμόρφωση της τουριστικής πολιτικής που θα «διατρέχει» τις 13 Περιφέρειες της χώρας, λαμβάνοντας υπόψιν τις ιδιαιτερότητές τους και την ανισομερή τουριστική ανάπτυξή τους, υπό το πρίσμα των διεθνών τάσεων, όπως αναφέρει το σχετικό άρθρο. Ουσιαστικά, επιχειρείται αντικατάσταση του, ήδη, θεσπισμένου, με τους νόμους 2636/1998 και 3270/2004 συλλογικού γνωμοδοτικού οργάνου του Εθνικού Συμβουλίου Τουρισμού, το οποίο έχει ευρεία περιφερειακή, αλλά και κλαδική εκπροσώπηση στον τομέα του τουρισμού.

Ωστόσο, το Εθνικό Συμβούλιο είναι χρήσιμο και κακώς έχει περιπέσει σε αχρηστία τα τελευταία χρόνια, διότι περιλάμβανε τους Γενικούς Γραμματείς των συναρμόδιων, για θέματα που επηρεάζουν τον τουρισμό, υπουργείων και τους συλλογικούς φορείς εθνικής εμβέλειας. Ιδιαίτερα χρήσιμο, μάλιστα, ήταν το Εθνικό Συμβούλιο σε περιόδους κρίσης, εσωτερικής ή εξωτερικής, με συνολικά αρνητικές επιπτώσεις στον τουρισμό και σε θέματα που δεν μπορεί να υποκατασταθεί μόνο από τους Περιφερειάρχες.

Να κάνω μία πρόταση στο σημείο αυτό. Θα μπορούσε, ενδεχομένως, να αναβαθμιστεί ή να προστεθούν οι Περιφερειάρχες και να προβλεφθεί η λειτουργία του κατά τμήματα ή ανάλογα με τα θέματα που καλείται να συζητήσει ή που προκύπτουν, σε αυτό, το, ήδη, δηλαδή, υπάρχον. Πιστεύουμε ότι, αν πραγματικά ήθελε η Κυβέρνηση να προωθήσει την περιφερειακή διάσταση του τουρισμού, μέσω αυτού του άρθρου, θα μπορούσε να το πράξει με άλλα μέσα, όπως με την ενίσχυση της περιφερειακής συγκρότησης του ΕΟΤ ή με τη σύσταση Περιφερειακών Παρατηρητηρίων Βιώσιμης Τουριστικής Ανάπτυξης, όπως έχουμε προτείνει εμείς στο πρόγραμμά μας και με εκπόνηση περιφερειακών χωροταξικών σχεδίων τουρισμού.

Νομοτεχνικά, πάντως, δεν στέκει η πρόθεση του νομοθέτη για αντικατάσταση του Εθνικού Συμβουλίου. Θα έπρεπε, δηλαδή, να καταργηθούν τα άρθρα 24 και 25 του ν.2636/1998 και όχι να γίνει προσθήκη του άρθρου 25α΄, εφόσον το καταργείτε. Λυπάμαι που θα το πω, κυρία Υπουργέ, αλλά σε τέτοιες διατάξεις, όπως και στην επόμενη, μάλλον, βρίσκει εφαρμογή η άγονη πολιτική πρακτική. Δηλαδή, όταν δεν θέλεις να λύσεις ένα πρόβλημα, φτιάχνεις απλά μία επιτροπή.

Στο άρθρο 4, λοιπόν, συστήνεται ένα ακόμα όργανο, το Εθνικό Συμβούλιο Οινοτουρισμού, το οποίο θα έχει ως σκοπό τη διαρκή ενημέρωση του Υπουργείου Τουρισμού για ζητήματα βιώσιμης ανάπτυξης του Οινοτουρισμού, καθώς και τη μέριμνα για την προώθηση και προβολή των αξιοθέατων οινοτουρισμού, ήτοι των αμπελιών, επισκέψιμων οινοποιείων και μονάδων παραγωγής, στο πλαίσιο υλοποίησης της Εθνικής Στρατηγικής Ανάπτυξής του για τον Οινοτουρισμό. Δημιουργείται, λοιπόν, ένα ακόμα όργανο που απαρτίζεται από 14 μέλη και δύο Γραμματείς και του οποίου οι αρμοδιότητες θα μπορούσαν να ασκούνται κάλλιστα από το προσωπικό του Υπουργείου Τουρισμού. Αλίμονο, αν για κάθε επιμέρους δραστηριότητα και μορφή τουρισμού, να δημιουργούνται ανάλογα όργανα. Πόσο μάλλον, όταν οι επικαλούμενοι λόγοι σύστασής του, όπως οι συνέργειες με δημόσιους φορείς στην Αυτοδιοίκηση, παρόχους υπηρεσιών υποστήριξης, φορείς πολιτιστικών εκδηλώσεων γαστρονομίας και παραγωγής τοπικών προϊόντων, ισχύουν για όλες τις μορφές τουρισμού.

Το δε Παρατηρητήριο για τη Μεσόγειο του άρθρου 5, αποτελεί μία μάλλον υπερφίαλη και μαξιμαλιστική προσέγγιση, σε μία χώρα, που, μέχρι στιγμής, δεν έχει κατορθώσει να λειτουργήσει με επιτυχία ένα Εθνικό Παρατηρητήριο. Αναρωτιόμαστε, αν τελικά νομοθετηθείτε καθαρά για λόγους επικοινωνιακούς και προς δικαιολόγηση του τίτλου του νομοσχεδίου.

Ως προς την κατάργηση της Επιτροπής Πρότυπης Τουριστικής Αξιοποίησης και Προστασίας του Ναυαγίου Ζακύνθου, του άρθρου 11, τα είπαμε και στην αρχή. Όταν τη νομοθετήσατε, το 2021, τη στηλιτεύσαμε ως έναν ακόμη τρόπο εξυπηρέτησης ιδιωτικών συμφερόντων. Η λειτουργία της νομοθετήθηκε από την Κυβέρνησή σας με τροπολογία νύχτας, κατά παρέκκλιση της εθνικής νομοθεσίας, δήθεν, για το καλό των κατοίκων των ορεινών της Ζακύνθου, του Ναυαγίου και του ελληνικού τουρισμού. Με τη σύσταση και λειτουργία της Επιτροπής αυτής επιχειρήθηκε η απαλλοτρίωση των γύρω από το Ναυάγιο περιοχών, η υφαρπαγή δημόσιας περιουσίας και σειρά απευθείας αναθέσεων προς εξυπηρέτηση ιδιωτικών συμφερόντων, αγνοώντας την τοπική κοινωνία και το δημόσιο συμφέρον.

Η δε κατάργηση της Ανώνυμης Εταιρείας «Ιαματικές Πηγές Ελλάδας», με το άρθρο 12, που και πάλι εσείς ιδρύσατε το 2021, μαρτυρεί το πόσο επιπόλαια η Νέα Δημοκρατία χειρίζεται θέματα δημόσιας περιουσίας και δη περιουσίας εκτός συναλλαγής. Η Εταιρεία δεν έπρεπε να έχει ιδρυθεί καν. Αυτό είχε υποστηρίξει και ο ΣΥΡΙΖΑ - Προοδευτική Συμμαχία, κατά τη συζήτηση του τότε νομοσχεδίου. Αντίθετα, για όσες ιαματικές πηγές βρίσκονται υπό τη διαχείριση των ΟΤΑ, είχαμε προτείνει τη στήριξη των ΟΤΑ επιστημονικά, υλικοτεχνικά, οικονομικά για την αξιοποίηση των ιαματικών τους πόρων. Με τη λύση και θέση σε εκκαθάριση, πλέον, της Ανώνυμης αυτής Εταιρείας, το Υπουργείου Τουρισμού, αφενός αναγνωρίζει την αποτυχία της σύστασής της, αφετέρου παραδέχεται ότι το αντικείμενό της μπορούσε να καλυφθεί αποτελεσματικά, στο πλαίσιο των οργανικών μονάδων του Υπουργείου Τουρισμού. «Κάλλιο αργά παρά ποτέ», κυρία Υπουργέ.

Κλείνοντας, μιας και θα έχουμε την ευκαιρία να μιλήσουμε πιο αναλυτικά και στις επόμενες συνεδριάσεις, θα ήθελα να τονίσω ότι η προχειρότητα και η ευκαιριακή νομοθέτηση που, κατά κόρον, έχει επιδείξει η Κυβέρνηση της Νέας Δημοκρατίας στον τομέα του τουρισμού καταδεικνύει, εκτός από αδυναμία στρατηγικού σχεδιασμού, την έλλειψη οράματος για μία, πραγματικά, βιώσιμη τουριστική ανάπτυξη που θα λειτουργεί προς όφελος της κοινωνίας και θα εντάσσεται με όρους σεβασμού στο πολιτιστικό, φυσικό και κοινωνικό περιβάλλον κάθε προορισμού. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει η κυρία Σπυριδάκη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ο τουρισμός αποτελεί μία από τις μεγαλύτερες και ταχύτερα αναπτυσσόμενες βιομηχανίες του πλανήτη. Η εισφορά του Τουρισμού στο ΑΕΠ και στη δημιουργία θέσεων εργασίας παγκοσμίως είναι πολύ σημαντική. Στην πατρίδα μας ο Τουρισμός είναι ένας βασικός μοχλός ανάπτυξης και απασχόλησης και σωστά τον αποκαλούμε «ατμομηχανή» της ελληνικής οικονομίας. Μιλάμε, λοιπόν, για ένα πολύ σημαντικό τομέα της ανθρώπινης και οικονομικής δραστηριότητας διεθνώς και στην Ελλάδα συζητούμε, ίσως, για τον μεγαλύτερο «πνεύμονα» της ευημερίας. Άραγε, πάνε όλα καλά στον Τουρισμό; Μπορούν να πάνε καλύτερα στο παρόν και κυρίως στο μέλλον;

Αρχικά, για να απαντήσουμε πρέπει να επισημάνουμε ότι ο τουρισμός δεν είναι μία αφηρημένη έννοια που πρέπει να λειτουργήσει ιδεατά, κάτω από οποιεσδήποτε συνθήκες. Επηρεάζει και επηρεάζεται από πολλούς συντελεστές και παράγοντες, όπως το φυσικό περιβάλλον, οι κλιματικές συνθήκες, η γεωγραφική θέση, ο πολιτισμός, η ιστορία, οι υποδομές, οι ξενοδοχειακές επιχειρήσεις και άλλες συναφείς επιχειρήσεις μικρές και μεγάλες, οι άνθρωποι του τουρισμού, οι εργαζόμενοι σε αυτόν, ο αγροδιατροφικός τομέας, οι δράσεις και οι υποδομές ευεξίας ενός τόπου, και φυσικά, οι επισκέπτες που χωρίς αυτούς δεν θα μπορούσαμε να μιλάμε καν για τουρισμό.

Όλα τα παραπάνω συνθέτουν ένα πολύχρωμο παζλ του τουρισμού σε έναν τόπο. Επενεργούν στο τουριστικό προϊόν και εν πολλοίς, το καθορίζουν, αλλά υφίστανται τις επιδράσεις του, θετικές και αρνητικές. Θέλω να πιστεύω, ότι όλοι μας επιθυμούμε ο τουρισμός μας να είναι βιώσιμος και ανταγωνιστικός. Η επιθυμητή βιωσιμότητα και η ανταγωνιστικότητα τουρισμού βασικά σχετίζεται με την οικονομική βιωσιμότητα και ανταγωνιστικότητα μέσα από την εξασφάλιση ενός ελκυστικού τουριστικού προϊόντος που θα είναι διεθνώς ανταγωνιστικό. Όμως, δεν αρκεί μόνο αυτό. Και δεν αρκεί, ούτε για το παρόν και πολύ περισσότερο, δεν αρκεί για το αύριο του τουρισμού.

Σήμερα, πρέπει να στοχεύσουμε σε έναν τουρισμό που θα λαμβάνει υπόψη του τις υφιστάμενες και μελλοντικές οικονομικές, κοινωνικές και περιβαλλοντικές επιπτώσεις του και θα ανταποκρίνεται στις ανάγκες των επισκεπτών του κλάδου και των κοινοτήτων στους προορισμούς υποδοχής. Αυτό δεν αποτελεί μια δικιά μας σοφιστεία, αλλά το ορίζει και ο ίδιος ο Παγκόσμιος Οργανισμός Τουρισμού. Φοβάμαι πώς μιλάμε συχνά για αειφορία στον τουρισμό, χωρίς να κατανοούμε τι εννοούμε και τι πρέπει και τι θέλουμε να κάνουμε για να γίνουν όλα αυτά πράξη. Και αυτό, συνήθως, αφορά τους σημερινούς κυβερνώντες.

Κυρίες και κύριοι συνάδελφοι, η βιώσιμη τουριστική ανάπτυξη απαιτεί τη συμμετοχή όλων των σχετικών κοινωνικών εταίρων, ισχυρή πολιτική ηγεσία, ώστε να εξασφαλίζεται ευρεία συμμετοχή και συναίνεση. Αφορά, επίσης, κοινωνικά ζητήματα, όπως ο υπερτουρισμός, η ασφάλεια, η προστασία της δημόσιας υγείας, η ανθεκτικότητα των υποδομών, η ανθεκτικότητα απέναντι στην κλιματική κρίση. Αφορά περιοχές, ειδικά στη χώρα μας, που θα μπορούσαν να αποτελέσουν τουριστικούς προορισμούς, αλλά δεν υπάρχει, ούτε η διάθεση, ούτε το πλάνο. Αφορά πολλά.

Κυρίως, όμως, πρέπει να αφορά στην εκπόνηση ενός στρατηγικού αναπτυξιακού σχεδίου για τον ελληνικό τουρισμό με ορίζοντα δεκαετίας, ανθεκτικό στις όποιες κρίσεις και προκλήσεις. Ενός σχεδίου που θα καταρτιστεί, σε συνεργασία με όλους τους παράγοντες της τοπικής αγοράς και θα προάγει την αειφορία, όχι μόνο για εμάς, αλλά και για τις επόμενες γενιές. Ένας τουρισμός αειφορίας, βασισμένος στον ανοιχτό και συμμετοχικό διάλογο, χωρίς αποκλεισμούς, με συνεργασία του ιδιωτικού τομέα με τους πολίτες, τις τοπικές κοινωνίες που θα συμμετέχουν στη λήψη αποφάσεων σχετικές με τον τουρισμό.

Κυρίες και κύριοι συνάδελφοι, δυστυχώς, η Κυβέρνηση δεν διαθέτει ένα τέτοιο σχέδιο και τρανή απόδειξη είναι το σημερινό νομοσχέδιο που συζητούμε. Είναι ένα νομοσχέδιο κάποιων διευθετήσεων, αποσπασματικό και με στοιχεία προχειρότητας που ασχολείται με δευτερεύοντα ζητήματα και όχι με ουσιαστικές παρεμβάσεις για τον τουρισμό, όπως είναι η φέρουσα ικανότητα των προορισμών, η κλιματική κρίση, η διαχείριση κρίσεων από φυσικές καταστροφές, η ανθεκτικότητα των τουριστικών επιχειρήσεων και η στήριξη των εργαζομένων στον τουρισμό. Καταπιάνεται με μία δημιουργία μερικών ακόμα επιτροπών, δημιουργεί κατακερματισμό δράσεων και ενεργειών, όσον αφορά την έρευνα στον τουρισμό και παραβλέπει συναρμοδιότητες με άλλα Υπουργεία. Δεν ανταποκρίνεται σε σύνολο θέσεων για τον τουρισμό και σε καμία περίπτωση, δεν απαντά σε καίρια και ουσιαστικά προβλήματα που αντιμετωπίζει ο τουρισμός.

Θα αναφερθώ σε κάποια ενδεικτικά. Καταργείτε το Εθνικό Συμβούλιο Τουρισμού και ρωτάμε γιατί; Το Εθνικό Συμβούλιο Τουρισμού δεν συνεδρίασε, αν και υπήρξαν ευκαιρίες να λειτουργήσει, αλλά φαίνεται ότι η Κυβέρνηση δεν αντέχει την κριτική. Με την κατάργησή του, ουσιαστικά, αποκλείετε από τον διάλογο όλους τους φορείς του τουρισμού και στη θέση του θεσμοθετείτε το Περιφερειακό Συμβούλιο Τουρισμού με συμμετοχή μόνο κρατικών φορέων, όπως το Υπουργείο Τουρισμού και οι Περιφέρειες. Προεδρεύει ο Υπουργός και συμμετέχουν 13 Περιφερειάρχες. Δηλαδή, περιορίζεται ο σχεδιασμός του τουρισμού μόνο σε 13 Περιφερειάρχες.

Και τα ερωτήματα είναι εύλογα και πολλά. Τι νόημα έχει ένας διάλογος χωρίς φορείς;

Ποια πραγματικότητα θα αποτυπώνει αυτός ο διάλογος και τίνος τις ανάγκες θα εκφράζει, αν απουσιάζουν οι φορείς;

Με το νομοσχέδιο αυτό φέρνετε τη σύσταση Οινοτουρισμού. Στο πλαίσιο ενός αειφόρου και βιώσιμου τουρισμού, πρέπει να στοχεύουμε στην ανάπτυξη θεματικών ειδικών μορφών τουρισμού. Προφανώς, και μας ενδιαφέρει ο Οινοτουρισμός. Προφανώς, και θέλουμε την προβολή των ελληνικών κρασιών. Θα το πετύχουμε, όμως, αυτό με κατακερματισμό των επιτροπών; Άλλη επιτροπή για τον γαστρονομικό τουρισμό, άλλη για τον οικοτουρισμό, αλλά για τις ιαματικές πηγές; Γι’ αυτό προτείνουμε ένα συμβούλιο ειδικών μορφών τουρισμού, που θα συμμετέχουν οι εκπρόσωποι των ειδικών μορφών.

Δημιουργείτε ένα Παρατηρητήριο, το Παρατηρητήριο για τον Παράκτιο και Θαλάσσιο Τουρισμό στη Μεσόγειο. Έχουμε και εδώ έναν κατακερματισμό. Ακόμα δεν έχει λειτουργήσει το, ήδη, νομοθετημένο Παρατηρητήριο Τουρισμού και εσείς δίνετε έμφαση σε ένα ζήτημα, για το οποίο έχει αρμοδιότητα και το Υπουργείο Ναυτιλίας και Νησιωτικής Πολιτικής και το Υπουργείο Περιβάλλοντος και Ενέργειας, καθώς και ορισμένα αναγνωρισμένα ερευνητικά κέντρα, όπως το Ελληνικό Κέντρο Θαλασσίων Ερευνών (ΕΛ.ΚΕ.Θ.Ε.) και μάλιστα, δίχως να προβλέπεται συνεργασία μαζί του.

Υπάρχουν και επιπλέον ερωτήματα. Πρώτον, τι απέγιναν τα στοιχεία από το Παρατηρητήριο Τουρισμού; Δεύτερον, με ποια τεχνογνωσία το προσωπικό θα λειτουργήσει το Παρατηρητήριο αυτό; Επισημαίνουμε και εδώ προχειρότητα.

Σε ότι αφορά στο θέμα της διαλειτουργικότητας δικτύου επικοινωνίας του Εθνικού Παρατηρητηρίου Βιώσιμης Τουριστικής Ανάπτυξης, επισημαίνουμε ότι, δυστυχώς, ποτέ δεν λειτούργησε, παρά τα χρήματα που έχουν δαπανηθεί.

Κύριε Υπουργέ, σωστά, προβλέπετε ρύθμιση για τη μεταφορά αδιάθετων ποσών από το Πρόγραμμα «Τουρισμός για Όλους 2022 - 2025». Θα θέλαμε να μας δώσετε κάποια στοιχεία αριθμού ωφελούμενων, τόσο φυσικών προσώπων, όσο και επιχειρήσεων. Με την ευκαιρία, καλό θα ήταν να παρουσιάσετε και έναν απολογισμό του Προγράμματος «Τουρισμός για Όλους», ώστε να ενημερωθούμε για ποιον λόγο έμειναν αδιάθετα τα χρήματα. Πόσοι άνθρωποι ωφελήθηκαν; Πόσες ξενοδοχειακές μονάδες συμμετείχαν και συμμετέχουν; Είναι περισσότεροι από άλλες χρονιές, είναι λιγότεροι; Έχουν συμμετάσχει οι ίδιες ξενοδοχειακές επιχειρήσεις με άλλες χρονιές; Ποια η γνώμη των ωφελούμενων στο Πρόγραμμα; Τι λένε οι ξενοδόχοι και οι επισκέπτες, είναι ικανοποιημένοι;

Προβλέπετε σωστά την παράταση συμβάσεων Ιδιωτικού Δικαίου Ορισμένου Χρόνου (ΙΔΟΧ) του διοικητικού προσωπικού του Ινστιτούτου Επαγγελματικής Κατάρτισης Τουρισμού Ιονίων Νήσων και Υπουργείου Τουρισμού, εφόσον είναι απαραίτητοι για την εκπόνηση των έργων. Όμως, και πάλι «μπαλώματα» και προχειρότητα.

Απουσιάζει, πλήρως, μία ολοκληρωμένη πρόταση και πολιτική για την πολύπαθη τουριστική εκπαίδευση. Η κατάσταση που επικρατεί στις περισσότερες σχολές, όπως στις Ανώτερες Σχολές Τουριστικής Εκπαίδευσης και στα ΙΕΚ Τουριστικής Εκπαίδευσης, είναι απαράδεκτη. Ελλείψεις, απουσία στοιχειώδους φοιτητικής μέριμνας, άδικο καθεστώς, αναφορικά με την ισότητα των πτυχίων και των επαγγελματικών δικαιωμάτων είναι μερικά μόνο από τα προβλήματα.

Έρχεστε με το παρόν νομοσχέδιο και καταργείτε την Ανώνυμη Εταιρεία «Ιαματικές Πηγές Ελλάδας», την Επιτροπή Πρότυπης Τουριστικής Αξιοποίησης και Προστασίας του Ναυαγίου της Ζακύνθου και τον θεσμό του Πρεσβευτή Ελληνικού Τουρισμού, που μας κάνει ακόμα πιο σαφές, ότι η άλλη πολιτική έχει ένας Υπουργός της Κυβέρνησης και άλλη έχετε εσείς σήμερα για μείζονα ζητήματα της χώρας.

Επίσης, οι «Ιαματικές Πηγές Ελλάδας Α.Ε.» συστάθηκε από τη δική σας Κυβέρνηση. Δεν λειτούργησε ποτέ, ώστε να έχουμε κάποια στοιχεία για την αποτελεσματικότητά της. Παρ’ όλα αυτά, με το συγκεκριμένο νομοσχέδιο την καταργείτε. Το μόνο σίγουρο είναι, ότι, για μία ακόμη φορά, έχετε συνέπεια με την προχειρότητα, χωρίς μακρόπνοο σχεδιασμό.

Δυστυχώς, οι «Ιαματικές Πηγές Ελλάδας» παραμένουν σε αδράνεια και είναι κρίμα, διότι είναι πολύτιμη περιουσία των τοπικών κοινωνιών και των δήμων και μπορούμε αξιοποιώντας τες σωστά, να αποτελέσουν υποδομές γι’ αυτό που ονομάζουμε «τουρισμό ευεξίας», συμβάλλοντας έτσι σημαντικά σε μία άλλη διάσταση του ελληνικού τουρισμού και κατά συνέπεια, της ελληνικής οικονομίας.

Κυρίες και κύριοι συνάδελφοι, προφανώς, καταλάβατε, απ’ όσα είπα, ότι έχουμε άλλη αντίληψη και λογική για τον τουρισμό από αυτή της Κυβέρνησης. Εμείς μιλάμε για ένα ολοκληρωμένο και πολυδιάστατο σχέδιο ανάπτυξης, για έναν βιώσιμο και αειφόρο τουρισμό, μιλάμε για ένα μοντέλο βασισμένο στην αποκέντρωση και την περιφερειακή ανάπτυξη, με ενεργή συμμετοχή της Τοπικής Αυτοδιοίκησης και με ωφέλεια των τοπικών κοινωνιών. Εσείς μιλάτε για ένα μοντέλο συγκεντρωτικό, όπου η εξουσία και οι πόροι θα είναι συγκεντρωμένες σε ένα Υπουργείο Τουρισμού, που, εξ αρχής, αντιλαμβανόμαστε όλοι, ότι δεν θα μπορέσει να ανταπεξέλθει αποτελεσματικά με τόσο συγκεντρωτισμό.

Η δική μας πρόταση είναι η αποκέντρωση, μέσω αποσυγκέντρωσης εξουσιών και πόρων, ώστε οι δήμοι να ενισχυθούν με πόρους, αρμοδιότητες, τεχνογνωσία για την αξιοποίηση και την ανάδειξη της μοναδικότητας της κάθε περιοχής. Τα ερωτήματα και οι προβληματισμοί είναι πολλοί και θα τα αναπτύξουμε όλα στην επόμενη συνεδρίαση, στην κατ’ άρθρο συζήτηση.

Κατά συνέπεια, διατηρούμε ζωηρές επιφυλάξεις και θα έχετε την τελική μας τοποθέτηση στην Ολομέλεια, περιμένοντας να ολοκληρωθούν και οι υπόλοιπες συνεδριάσεις της Επιτροπής. Σας ευχαριστώ πολύ.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει ο Ειδικός Αγορητής του Κομμουνιστικού Κόμματος Ελλάδος, κ. ο Μανώλης Συντυχάκης, μέσω Webex.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ, κύριε Πρόεδρε.

Το νέο πρόγραμμα ενίσχυσης της βιώσιμης τουριστικής ανάπτυξης, με αναβαθμισμένη ποιότητα των παρεχόμενων τουριστικών υπηρεσιών, με προώθηση του Οινοτουρισμού και άλλες τέτοιες χιλιοειπωμένες φράσεις, που διατυπώνονται στο σχέδιο νόμου, κατά την άποψή μας, αφορούν τα επενδυτικά σχέδια επιχειρηματικών ομίλων, για να βρουν διέξοδο τα «λιμνάζοντα κεφάλαια» και να εξασφαλιστεί η κερδοφορία τους χωρίς πολλά ρίσκα. Δεν αφορά τους πολλούς, τους δεκάδες χιλιάδες εργαζόμενους στον κλάδο του τουρισμού.

Όλοι, Νέα Δημοκρατία, ΣΥΡΙΖΑ, ΠΑΣΟΚ και τα υπόλοιπα κόμματα ομονοούν, στηρίζουν και δουλεύουν γι’ αυτή την περιβόητη βιώσιμη και ανταγωνιστική τουριστική πολιτική που, όμως, είναι μόνο -επαναλαμβάνω- για τους λίγους. Η επιδίωξη της Κυβέρνησης για αντιμετώπιση της ανισομερούς τουριστικής ανάπτυξης των Περιφερειών είναι μόνο ως προσδοκία. Το μέγεθος του τουρισμού είναι χαρακτηριστικό της ανισόμετρης ανάπτυξης του καπιταλισμού, στην οποία ορισμένοι κλάδοι αυξάνονται αναλογικά περισσότερο από άλλους, αλλά στη βάση της κερδοφορίας του κεφαλαίου. Αυτό, προφανώς, επηρεάζει και τις Περιφέρειες. Η ανισόμετρη ανάπτυξη στον καπιταλισμό είναι κανόνας, είναι νομοτέλεια και όχι κάποιο λάθος, αστοχία, παράλειψη ή ιδιαιτερότητα.

Το μέγεθος του κλάδου του τουρισμού και ο προσανατολισμός του, μακριά από την ικανοποίηση των αναγκών του λαού μας για ξεκούραση και αναψυχή, δεν είναι φυσικό φαινόμενο, δεν προέκυψε. Είναι αποτέλεσμα της καπιταλιστικής ανάπτυξης και έχει σαφές ταξικό πρόσημο. Ο προσανατολισμός του κεφαλαίου στον κλάδο του τουρισμού, καταφανέστατα, επιφέρει υψηλή κερδοφορία στους μεγαλοξενοδόχους και σε βάρος των εργαζομένων, που, παρά την εντυπωσιακή ανάπτυξη, δεν είδαν βελτίωση, ούτε στο εισόδημά τους, ούτε στα δικαιώματά τους. Αυτή η αλματώδης ανάπτυξη δεν έφερε φθηνότερες και ποιοτικές διακοπές για τη συντριπτική πλειοψηφία του λαού μας.

Πακτωλός δισεκατομμυρίων ήρθε διαχρονικά στη χώρα μας. Τι να θυμηθούμε; Τα Μεσογειακά Ολοκληρωμένα Προγράμματα, τα πακέτα ΝΤΕΛΟΡ, τα Κοινοτικά Πλαίσια Στήριξης, τα πολλά ΕΣΠΑ; Αλλά ποτέ, μα ποτέ, δεν «γεφυρώθηκε» το χάσμα της ανισομετρίας, μεταξύ Περιφερειών και κυρίως, ανάμεσα στα κέρδη των λίγων και τα «ψίχουλα» των πολλών. Αντιθέτως, διευρύνθηκε το χάσμα, κάνοντας τους πλούσιους πλουσιότερους και τους φτωχούς φτωχότερους.

Ακούμε φράσεις χιλιοειπωμένες ότι ο τουρισμός είναι η «ατμομηχανή» της ελληνικής οικονομίας, ότι ο τουρισμός είναι εθνική μας υπόθεση, ότι αποτελεί έναν σημαντικό πυλώνα ανάπτυξης που συμβάλλει καθοριστικά στην οικονομική ανάπτυξη της χώρας και ούτω καθεξής. Τα ρεκόρ του τουρισμού που καταγράφονται, αφορούν, όμως, τα κέρδη των λίγων, των μεγαλοξενοδόχων, των tour operators, και όχι τις ανάγκες του λαού.

Τα όσα προβλέπει το παρόν σχέδιο νόμου, όπως η επιστημονική παρακολούθηση των εξελίξεων τουριστικού τομέα, η σύσταση Περιφερειακού Συμβουλίου Τουρισμού, η σύσταση Συμβουλίου Οινοτουρισμού, η σύσταση Παρατηρητηρίου για Παράκτιο και Θαλάσσιο Τουρισμό στη Μεσόγειο, καθώς και η διασφάλιση διαλειτουργικότητας του δικτύου επικοινωνίας του Εθνικού Παρατηρητηρίου Βιώσιμης Τουριστικής Ανάπτυξης, αφορούν προσαρμογές της κρατικής μεσοπρόθεσμης και μακροπρόθεσμης πολιτικής -το είπε, άλλωστε, η Υφυπουργός, στην τοποθέτησή της- αρχικά, διευκολύνουν τις επιχειρηματικές επενδύσεις στον τουρισμό, απόλυτα εναρμονισμένες με τους γενικούς στόχους της Ευρωπαϊκής Ένωσης και των επιδιώξεων του ΣΕΤΕ. Προς την κατεύθυνση αυτή, οι Περιφέρειες θα παίξουν καθοριστικό ρόλο και μάλιστα, σε ρόλο «ντίλερ», για την προώθηση του τουριστικού προϊόντος για λογαριασμό των επιχειρηματικών ομίλων.

Άλλωστε, γνωστή είναι η συμπεριφορά των Περιφερειών, μέσω των προγραμμάτων τουριστικής προβολής, όπου δίνουν υπέρογκες παραστατικές δαπάνες. Θα σας φέρω το παράδειγμα της Περιφέρειας Κρήτης, όπου, μεταξύ άλλων, δίνονται κάθε χρόνο, ένα με ενάμιση εκατομμύριο ευρώ, για το πρόγραμμα τουριστικής προβολής, χωρίς τα ποσά που δίνονται μέσω του ΕΣΠΑ. Γι’ αυτό, άλλωστε, τυγχάνει και της αποδοχής, ο κ. Περιφερειάρχης, των επιχειρηματιών και των επιχειρηματικών ομίλων στην Κρήτη. Δεν έχουν, λοιπόν, αυτές οι προσαρμογές που προβλέπει το νομοσχέδιο, ως κριτήριο την εξασφάλιση φθηνού ποιοτικού τουρισμού, τουρισμού αναψυχής για όλο τον λαό, την εξασφάλιση ικανοποιητικών μισθών στους εργαζόμενους, με αξιοπρεπείς συνθήκες δουλειάς και όχι «γαλέρας», την επιβίωση των μικρών επαγγελματιών στον τουρισμό-επισιτισμό, αλλά το να εξασφαλίσει και να διευκολύνει την επίτευξη των επιχειρηματικών στόχων, τα πρότζεκτ των ομίλων σε περιοχές «φιλέτα», με τη σύμφωνη γνώμη, φυσικά και της τοπικής, περιφερειακής διοίκησης και την απόφαση του εκάστοτε Υπουργού για τουριστική ανάπτυξη.

Σε αυτόν τον στόχο προσβλέπει το παρόν νομοσχέδιο. Και τα άλλα κόμματα κινούνται στους ίδιους άξονες, γι’ αυτό και προσπαθούν να παρουσιάσουν τον τουρισμό με ουδέτερα χαρακτηριστικά, ως μία οικονομική δραστηριότητα, που οι επιπτώσεις της θα έχουν το ίδιο αντίκτυπο, είτε είναι μεγαλοξενοδόχος, είτε είναι εργαζόμενος, είτε επαγγελματίας που δραστηριοποιείται στον χώρο του τουρισμού. Δηλαδή, το ζήτημα της τουριστικής πολιτικής αντιμετωπίζεται αυστηρά, ως ζήτημα οικονομικής ανάπτυξης, ταυτιζόμενης αποκλειστικά με την κερδοφορία του κεφαλαίου που δραστηριοποιείται στον τομέα, υποβαθμίζοντας συλλογικά την κοινωνική διάσταση του τουρισμού. Κατά συνέπεια, την υπονομεύει.

Η επιδίωξη για την περιβόητη αύξηση θέσεων εργασίας, αφορούν, κυρίως, εποχικές, ελαστικές και φθηνές θέσεις εργασίας, που δημιουργούνται στον ευρύτερο κλάδο του τουρισμού, του επισιτισμού και του εμπορίου. Ερώτημα. Γιατί, όμως, σήμερα υπάρχει έλλειψη εργατικών χεριών στις ξενοδοχειακές μονάδες; Εδώ δεν απαντάνε. Ή μάλλον απαντούν οι μεγαλοξενοδόχοι με απειλές, με τις ρήτρες πρόστιμα, που φθάνουν μέχρι και τις 5.000 ευρώ, για όποιον εργαζόμενο τολμήσει να παραιτηθεί μεσούσης της σεζόν, διότι δεν αντέχουν να δουλεύουν επτά ημέρες την εβδομάδα, χωρίς ρεπό, δέκα και δώδεκα ώρες την ημέρα και κάτω από συνθήκες διαβίωσης απαράδεκτες, στοιβαγμένοι ακόμα και είκοσι άτομα σε ένα δωμάτιο ή ακόμα και σε αποθήκες, μέσα σε κοντέινερ, χωρίς κλιματισμό, γιατί τους χώρους, φυσικά, που προορίζονταν στα ξενοδοχεία να διαμένουν οι εργαζόμενοι, τους νοικιάζουν και αυτούς στους τουρίστες την υψηλή σεζόν.

Το Πρόγραμμα «Τουρισμός για όλους», αυτή η κοροϊδία, αποδεικνύεται πολύ φειδωλό για τις λαϊκές οικογένειες, σε αντίθεση με τη γαλαντομία που δείχνει η Κυβέρνηση, η εκάστοτε κυβέρνηση, στις μεγάλες επιχειρήσεις του κλάδου, με διευκολύνσεις, «σκανδαλώδη» προνόμια, χρηματοδοτήσεις με αντεργατικές ανατροπές. Η ενίσχυση της βιώσιμης τουριστικής ανάπτυξης, λοιπόν, που επαγγέλλεται η Κυβέρνηση, όπως και οι προηγούμενες, αφήνουν εκτός τις ανάγκες των εργατικών λαϊκών στρωμάτων από αυτόν τον πιο ακριβό, κατά τ’ άλλα, «πράσινο» διαφοροποιημένο και αποκεντρωμένο τουρισμό.

Οι εργαζόμενοι στον τουρισμό βιώνουν, διαρκώς, την πιο άγρια εκμετάλλευση, για τα κέρδη των ομίλων, ενώ δεν μπορούν να πάρουν ούτε μία μικρή ανάσα διακοπών. Οι αυτοαπασχολούμενοι, οι μικροί επαγγελματίες, που λειτουργούν γύρω από τις μεγάλες επιχειρήσεις «συνθλίβονται», ενώ την ίδια στιγμή, οι μεγάλοι απολαμβάνουν, ολοένα και περισσότερα, προνόμια και «ζεστό» χρήμα.

Αυτός ο τουρισμός της βιώσιμης ανάπτυξης, όπως επαγγέλλεται η Κυβέρνηση, συγκεντρώνει την «πίτα», όπως και τη γη, με την αλλαγή χρήσης, ακόμα και εύφορων γεωργικών περιοχών, στο όνομα του αγροτοτουρισμού, του οινοτουρισμού και ούτω καθεξής, σε όλο και λιγότερα χέρια. «Στρώνουν το έδαφος» για επενδύσεις σε νέα περιεχόμενα τουριστικού προϊόντος, όπως ναυάγια, μνημεία, προστατευόμενα ευαίσθητα θαλάσσια οικοσυστήματα και περιοχές, που βρίσκονται στο Δίκτυο Natura 2000, καταδυτικά πάρκα, ακόμα και νησιωτικά συμπλέγματα, δέλτα ποταμών, ενώ τους εργαζόμενους τούς αντιμετωπίζει ως ένα φθηνό εργατικό δυναμικό. Εξασφαλίζει το απαραίτητο ελκυστικό νομοθετικό «οπλοστάσιο» στους επιχειρηματικούς ομίλους του τουρισμού, μετατρέποντας παραλίες, βουνά, δάση, ποτάμια, ιαματικές πηγές και αρχαιολογικούς θησαυρούς, σε χρυσοφόρα πεδία δράσης, ώστε να βρίσκουν κερδοφόρα διέξοδο τα «λιμνάζοντα» κεφάλαια.

Το «θαύμα», λοιπόν, από την ανάπτυξη του τουρισμού δεν είναι τελικά για όλους. Αντίθετα, η ίδια η πραγματικότητα δείχνει ξεκάθαρα το ποιος κερδίζει και ποιος χάνει από τον πλέον εξωστρεφή κλάδο της ελληνικής οικονομίας. Για να μην πάμε στα πολλά και συσσωρευμένα προβλήματα που αντιμετωπίζουν οι σπουδαστές και οι εργαζόμενοι στα δημόσια ΙΕΚ τουριστικών επαγγελμάτων, που φανερώνουν την πλήρη εγκατάλειψη από την πλευρά της πολιτείας. Όχι μόνο δεν δίνουν λύσεις, αντίθετα απαξιώνουν, πλήρως, τις ανάγκες των σχολών των σπουδαστών, δημιουργώντας συνθήκες αποκλεισμού από την εκπαιδευτική διαδικασία με πάρα πολλούς τρόπους, έως και την παράδοση αυτών των σχολών στα ιδιωτικά συμφέροντα, στα ξενοδοχειακά συμφέροντα.

Σε ότι αφορά στο άρθρο 11 του νομοσχεδίου, που προβλέπει τροποποιήσεις του άρθρου 68, του ν.4875/2021, αναφορικά με τα μέτρα προστασίας στο Ναυάγιο της Ζακύνθου, κατά τη γνώμη μας δεν αλλάζει σε τίποτα η βασική τους στόχευση. Η τροποποίηση αφορά στην κατάργηση της Επιτροπής Πρότυπης Τουριστικής Αξιοποίησης και Προστασίας του Ναυαγίου της Ζακύνθου.

Ως Κομμουνιστικό Κόμμα Ελλάδας, τότε το 2021, κατά τη συζήτηση εδώ στη Βουλή, είχαμε ζητήσει να αποσυρθεί η διάταξη. Η ουσία είναι, ότι με ή χωρίς την Επιτροπή Πρότυπης Τουριστικής Αξιοποίησης, οι διατάξεις του νόμου συνεχίζουν να εξυπηρετούν τις απαιτήσεις των επιχειρηματικών ομίλων για μεγαλύτερη αύξηση των συντελεστών δόμησης, τη διάνοιξη δρόμων και κατασκευή άλλων έργων μέσα στο δάσος από σύνθετα τουριστικά καταλύματα, την παραχώρηση χρήσης αιγιαλών και παραλιών με απαλλοτρίωση της έκτασης και χαρακτηρισμό της ως κοινόχρηστου χώρου σε πρώτο στάδιο. Όπως αναφέρει η αιτιολογική έκθεση, η Επιτροπή Πρότυπης Τουριστικής Αξιοποίησης και Προστασίας του Ναυαγίου Ζακύνθου, ενόψει και των συνεχώς μεταβαλλόμενων τάσεων του τουρισμού, δεν παρουσιάζει, πλέον, καμία προστιθέμενη αξία για ενίσχυση του τοπικού τουριστικού προϊόντος. Δεν έχουμε κανέναν λόγο να μην πιστέψουμε του λόγου το αληθές. Προφανώς, η Επιτροπή δεν εξυπηρετεί, πλέον, τις όποιες επενδυτικές δραστηριότητες επιχειρηματικών ομίλων και επιλέγονται άλλοι τρόποι για την επιτάχυνση αυτών των επενδυτικών δραστηριοτήτων.

Σχετικά με το άρθρο 12, που προβλέπει την κατάργηση της Ανώνυμης Εταιρείας «Ιαματικές Πηγές Ελλάδας», βάζει μία προσθήκη στον ν.4875/21. Και εδώ είχαμε εκφράσει τις ενστάσεις μας, ως Κομμουνιστικό Κόμμα Ελλάδας το 2021, όταν συζητιόταν το σχετικό νομοσχέδιο του Υπουργείου Τουρισμού για τις ιαματικές πηγές Ελλάδας. Είχαμε πει, ότι η σύσταση ανώνυμης εταιρείας έχει στόχο να παραδώσει στους μεγάλους επιχειρηματικούς ομίλους του τουρισμού προς αξιοποίηση, εκτός από δασικές και ορεινές εκτάσεις, παραλίες και λοιπά, ακόμα και τις ιαματικές πηγές της χώρας, εμπλέκοντας και τους Οργανισμούς Τοπικής Αυτοδιοίκησης. Γι’ αυτό και είχαμε ζητήσει την άμεση απόσυρση και αυτής της διάταξης.

Η παρούσα ρύθμιση προβλέπει τη λύση, την εκκαθάριση, της Α.Ε. «Ιαματικές Πηγές Ελλάδας». Όπως αναφέρει η αιτιολογική έκθεση δεν απέδωσε τα προσδοκώμενα αποτελέσματα και μπορεί το αντικείμενό της να καλυφθεί, όπως αναφέρει η αιτιολογική έκθεση, στο πλαίσιο των οργανικών μονάδων του Υπουργείου Τουρισμού, όπως προβλέπει και το σχετικό προεδρικό διάταγμα 127/2017. Δεν αλλάζει, όμως, κατά τη γνώμη μας, τη βασική στόχευση που είναι η επιχειρηματική εκμετάλλευση ή η παραχώρησή τους για τη βέλτιστη αξιοποίησή τους, όπως λέει. Προφανώς, η Κυβέρνηση επιλέγει τη μέθοδο της απευθείας εποπτείας, της παραπέρα εμπορευματοποίησης της γης, των ιαματικών πηγών, των θερέτρων και τη διαμόρφωση ενός νομοθετικού πλαισίου πιο ευνοϊκού, πιο γρήγορου, χωρίς εμπόδια για την υλοποίηση των επιχειρηματικών σχεδίων.

Σε κάθε περίπτωση, κύριε Πρόεδρε, επιφυλασσόμαστε για την τελική στάση του Κ.Κ.Ε. απέναντι στο νομοσχέδιο, σε άλλη συνεδρίαση της Επιτροπής ή στην Ολομέλεια.

Ευχαριστώ πολύ.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη - Βιλιάλη Μαρία - Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος - Χρήστος, Βέττα Καλλιόπη, Γιαννούλης Χρήστος, Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Χαρίτσης Αλέξανδρος (Αλέξης), Κατρίνης Μιχαήλ, Νικητιάδης Γεώργιος, Σπυριδάκη Αικατερίνη (Κατερίνα), Πάνας Απόστολος, Παρασύρης Φραγκίσκος (Φρέντυ), Χριστοδουλάκης Εμμανουήλ (Μανώλης), Δελής Ιωάννης, Μανωλάκου Διαμάντω, Μεταξάς Κωνσταντίνος Βασίλειος, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Καζαμίας Αλέξανδρος και Κεφαλά Γεωργία (Τζώρτζια).

Τον λόγο έχει ο Ειδικός Αγορητής από την Ελληνική Λύση, ο κ. Κωνσταντίνος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, εμείς ως Ελληνική Λύση έχουμε κάνει ένα εμπεριστατωμένο πρόγραμμα, που έχουμε σταχυολογήσει τους άξονες για το πώς μπορούμε να έχουμε μία ουσιαστική τουριστική ανάπτυξη, που θα βασίζεται, όμως, στα ιδιαίτερα χαρακτηριστικά που έχει ο κάθε τόπος, η κάθε περιφέρεια. Παίζει κομβικό ρόλο να έχουμε ένα business plan, όπως το ονομάζουμε, ή ένα action plan, για να χρησιμοποιήσουμε αυτόν τον αγγλοσαξονικό όρο, γιατί πρέπει να στηρίξουμε κάποιες περιοχές, ανάλογα με τις δυνατότητες που έχουμε. Δηλαδή, αυτό το σύστημα που κάνετε είναι λίγο «δαιδαλώδες», δηλαδή, «από τον Άννα στον Καϊάφα».

Εσείς καταργείτε το Εθνικό Συμβούλιο και γίνεται τώρα Περιφερειακό Συμβούλιο Τουρισμού, Συμβούλιο Οινοτουρισμού, Παρατηρητήριο για τον Παράκτιο και Θαλάσσιο Τουρισμό στη Μεσόγειο, Εθνικό Παρατηρητήριο, βιώσιμη τουριστική ανάπτυξη. Η εξειδίκευση μπορεί να είναι καλή σε κάθε τομέα, αλλά θα μπορούσε να πει κάποιος, ότι δεν θα υπάρχει ο συντονισμός, γιατί στην Ελλάδα χωλαίνουμε στο θέμα του συντονισμού. Αυτό είναι μία αλήθεια και το αποδεικνύουν οι πάρα πολλές αρμοδιότητες πολλών Υπουργείων που είναι «από τον Άννα στον Καϊάφα». Το έδειξε και ο συντονισμός στα πλημμυρικά φαινόμενα ή στις πυρκαγιές και ο μέσος Έλληνας ανησυχεί ότι με αυτόν τον τρόπο θα έχουμε μεγάλες γραφειοκρατικές «αγκυλώσεις». Δηλαδή, ελλοχεύει και αυτός ο κίνδυνος, δηλαδή, να υπάρχει έλλειψη συντονισμού των φορέων.

Θα θυμίσω ότι παλαιότερα έγιναν κάποια παρατηρητήρια σε άλλους κλάδους, δηλαδή, είχαμε κάποιο Παρατηρητήριο Τροχαίων Ατυχημάτων που τελικά απέτυχε, όπως και Παρατηρητήριο Τιμών, επίσης. Σημαντικά είναι τα παρατηρητήρια, γιατί κρατούν στατιστικά στοιχεία, τα οποία μπορεί να τα εργαλειοποιήσει κάποιος. Αυτό είναι αλήθεια, αλλά το θέμα είναι ο καλός συντονισμός. Είχαμε το Εθνικό Συμβούλιο Τουρισμού, που δεν απέδωσε. Γιατί καταργείται; Θα πρέπει να το δούμε.

Υπάρχουν και κάποια άλλα θέματα, για τα οποία εμείς έχουμε πολλές επιφυλάξεις, κύριε Πρόεδρε, κύριε Υπουργέ, κυρίες και κύριοι, διότι, εδώ τώρα, για παράδειγμα, καταργείται ο άμισθος θεσμός του πρεσβευτή του ελληνικού τουρισμού, παρά τις σχετικές αντιδράσεις. Υπήρχαν κάποιες αντιδράσεις και από τη στιγμή που αυτό δεν επιβάρυνε οικονομικά, γιατί να το καταργήσουμε; Ό,τι υπάρχει και σχετίζεται με τον θεσμό του πρεσβευτή του ελληνικού τουρισμού, για να κάνει γνωστό τον ελληνικό τουρισμό, βλέπουμε ότι είναι καλό.

Καταργείται η εταιρεία «Ιαματικές Πηγές Ελλάδας Α.Ε.», οι αρμοδιότητες της οποίας, ήδη, καλύπτονταν από οργανωτικές ανάγκες του Υπουργείου και διάδοχος των υποχρεώσεών της καθίσταται το δημόσιο.

Σε ότι αφορά στον Ιαματικό Τουρισμό, επειδή προέρχομαι και από τον Νομό Σερρών, έχουμε ιαματικό τουρισμό μη αξιοποιήσιμο, όμως, υπάρχουν πάρα πολλές, αν όχι αμαρτίες, αλλά αστοχίες του παρελθόντος. Δεν έχουμε αναπτύξει τον ιαματικό τουρισμό. Η αλήθεια είναι αυτή και έχει μεγάλο κύκλο εργασιών ο ιαματικός τουρισμός, εντάσσεται στον θεραπευτικό τουρισμό και είναι πολύ καλό, να δούμε το πλάνο που έκαναν οι Αυστριακοί στις Άλπεις, αλλά και οι Ιταλοί στο κομμάτι αυτό. Δηλαδή, έχουν ένα πολύ καλό οργανωτικό σχέδιο, το οποίο αφορά καλύτερα καταλύματα, αλλά πάνω απ’ όλα για τον ιαματικό τουρισμό ένα σημαντικό κομμάτι είναι το μάρκετινγκ. Θέλει μία καλή προώθηση του προϊόντος και μία καλή διασύνδεση με τις άλλες μορφές τουρισμού. Αυτό που λείπει από την Ελλάδα, αυτή τη στιγμή, είναι ο συντονισμός τουριστικών δράσεων. Δηλαδή, να υπάρχει ένα ολοκληρωμένο πακέτο στην Ευρώπη, το οποίο θα μπορούσε να περιλαμβάνει ιαματικό τουρισμό, οικοτουρισμό, θρησκευτικό τουρισμό και ούτω καθεξής. Εκεί έχουμε θέμα, εκεί χωλαίνουμε.

Προέρχομαι από μία περιοχή που δεν έχει αναδείξει τα αρχαιολογικά της μνημεία, γιατί εμείς στην Ελληνική Λύση από την αρχή «φωνάζουμε» και έχουμε τον τρόπο για ανάδειξη αρχαιολογικών μνημείων με ένα άλλο πλάνο. Είναι αδιανόητο σήμερα σε αρχαιολογικά μνημεία να μην υπάρχει η απαιτούμενη ασφάλεια, ο φωτισμός για τον επισκέπτη, αλλά και το ανάλογο info, δηλαδή, αυτό το περίπτερο που θα παρέχει πληροφορίες στον επισκέπτη, προκειμένου να δώσει την ανάλογη αίγλη και το ανάλογο ιστορικό κύρος στο μνημείο. Τι σημαίνει αυτό; Θα ωφεληθούν οι τοπικές κοινωνίες, πάνω απ’ όλα. Γι’ αυτές πρέπει να λειτουργήσουμε σε πρώτη φάση. Είναι πολλά τα κομμάτια του παζλ που πρέπει να ενωθούν, για να έχουμε απτό αποτέλεσμα.

Αυτή τη στιγμή, δεν υπάρχει ένα πλάνο, για να στηριχθούν οι μικρές τουριστικές επιχειρήσεις, τα μικρά τουριστικά καταλύματα. Δεν πρέπει να στηρίζονται μόνο τα μεγάλα ξενοδοχεία, με το σύστημα all exclusive το έχουμε πει πάμπολλες φορές, γιατί η τοπική αγορά βάλλεται. Δηλαδή, πηγαίνει ένα γκρουπ σε ένα μεγάλο πεντάστερο ξενοδοχείο πολυεθνικής εταιρείας, καταναλώνει τα πάντα εντός του ξενοδοχείου, δηλαδή, όλα για το ξενοδοχείο, να το πω έτσι απλά, ενώ η τοπική αγορά έξω είναι, πραγματικά, σε οικονομικό μαρασμό.

Αυτό είναι ένα πολύ μεγάλο ζήτημα που έχει αδρανοποιήσει τα άλλα «κύτταρα» τουριστικού ενδιαφέροντος. Δηλαδή, ο τουρίστας βγαίνει έξω για μία απλή βόλτα, αλλά η ταβέρνα, το καφέ ή οποιαδήποτε άλλη δραστηριότητα δεν έχουν οικονομικά έσοδα. Άρα, λοιπόν, όλα στον «βωμό» ενός τουρισμού που γίνεται για συγκεκριμένη κάστα ανθρώπων που λυμαίνονται τον χώρο. Συγνώμη, αλλά έτσι δεν υπάρχουν οι πολλοί «κρίκοι της αλυσίδας» για έναν βιώσιμο τουρισμό. Υπάρχει μόνο ο συγκεκριμένος τουρισμός που τα χρήματα θα δοθούν σε μεγάλες «απρόσωπες» πολυεθνικές εταιρείες. Σήμερα υπάρχουν πάρα πολλές περιοχές που έχουν πάρει την κατιούσα, φθίνουν οικονομικά, ακριβώς, γι’ αυτό το ζήτημα.

Εμείς θέλουμε συγκεκριμένο πλάνο, όπως είναι ο Θρησκευτικός Τουρισμός. Είναι ένα πολύ σημαντικό κομμάτι που το έχουμε αφήσει πίσω. Απτό παράδειγμα είναι η Παλαιοχριστιανική Αμφίπολη, γιατί πέρα από τον Τύμβο Καστά, έχουμε την Παλαιοχριστιανική Αμφίπολη στον Νομό Σερρών, η οποία δεν είναι επισκέψιμη, ενώ θα μπορούσε να φέρει Χριστιανούς Ορθόδοξους, ακόμη και από την Ασία που έρχονται να επισκεφθούν το μνημείο, δεν είναι προσβάσιμη. Πέρα από τον Τύμβο Καστά που είναι μία παλιά ιστορία «αμαρτία» και δεν την έχουμε αξιοποιήσει.

Όμως, δεν είναι μόνο αυτά. Αν δείτε και σε όλη τη Μακεδονία και αλλού, υπάρχουν τα χορταριασμένα, αυτή τη στιγμή, μνημεία που θα μπορούσαν να φέρουν έσοδα για την τοπική κοινωνία. Προέρχομαι από τον Νομό Σερρών που έχει πάρει φθίνουσα πορεία και έχουμε μακεδονικούς τάφους, με κάποιες λαμαρίνες σκεπασμένους, που δεν μπορεί να τους επισκεφθεί ένα γκρουπ που θα έρθει στην περιοχή.

Το κομμάτι, επίσης, που πιστεύουμε ως «ΕΛΛΗΝΙΚΗ ΛΥΣΗ», είναι να δοθεί μία έμφαση στην εντοπιότητα. Τι σημαίνει αυτό; Δεν μπορούμε σήμερα στον τουρισμό να έχουμε προϊόντα για τον τουριστικό κλάδο, τα οποία δεν είναι ελληνικά. Θα μπορούσαμε εκεί να δώσουμε τα εχέγγυα, τα φορολογικά κίνητρα, προκειμένου τα προϊόντα στα ξενοδοχεία -μιλάω για το πρωινό ή το γεύμα- να είναι ελληνικά: φέτα, ελιές, μαρμελάδα, μέλι, κ.λπ.. Άρα, λοιπόν, μία βαρύτητα στην εντοπιότητα θα μπορούσε να φέρει μεροκάματο στην ευρύτερη περιοχή, για να το πω έτσι.

Στη Χαλκιδική, που είναι ο Βορράς και ο Νότος σε αντιπαράθεση, λόγω της μη τουριστικής ανάπτυξης, αν οι άνθρωποι του ορεινού όγκου της Χαλκιδικής είχαν την εντοπιότητα, προκειμένου να προσλαμβάνονται σε ξενοδοχειακές εγκαταστάσεις στην παραλιακή ζώνη, θα είχε επιλυθεί ένα πάρα πολύ μεγάλο ζήτημα.

Σε ότι αφορά στον Οινοτουρισμό, είναι πάρα πολύ σημαντικό, διότι υπάρχουν, αυτή τη στιγμή, μονάδες που επεξεργάζονται την άμπελο κι έχουμε πολύ καλή ποσότητα, αλλά και ποιότητα κρασιού, οι οποίες δεν προβάλλονται, ως θα έπρεπε. Θα μου πείτε, ότι είναι ιδιωτικής μορφής. Ναι, θα μπορούσε, πραγματικά, ο Οινοτουρισμός να αναπτυχθεί στην Ελλάδα. Σε κάποιο ξενοδοχείο της Δράμας υπάρχει ο αυτόματος δοκιμαστής κρασιού, με όλα τα είδη των κρασιών, στην πατρίδα του Διονύσου, όπως είναι η Δράμα, με πάρα πολλές δραστηριότητες γύρω από την οινοπαραγωγή.

Το βλέπουμε θετικά, γιατί έχει πληγεί και η Θεσσαλία, όπου, βέβαια, θα πρέπει να γίνει ένα διαφορετικό πλάνο προβολής της περιοχής που επλήγη από τη θεομηνία και καλό θα είναι να κάνετε μία πρόταση και ως Υπουργείο Τουρισμού προς τη Δημόσια Τηλεόραση, εννοώ την ΕΡΤ, γιατί το άλλο είναι ένα ιδιωτικό κομμάτι, να προβάλλονται συνέχεια διαφημιστικά σποτ, κυρία Υπουργέ, να διαφημίζονται περιοχές της Θεσσαλίας, να διαφημίζεται το Πήλιο και οτιδήποτε άλλο έχει πληγεί από τη θεομηνία, προκειμένου ο κόσμος μέσα από το μάρκετινγκ να επισκεφθεί για ένα σαββατοκύριακο ή τα Χριστούγεννα τη συγκεκριμένη περιοχή. Να τη βοηθήσουμε, γιατί τώρα έχει ανάγκη εκείνος που έχει επενδύσει τουριστικά να έχει κόσμο. Η καταστροφή ήταν μεγάλη και αυτοί οι άνθρωποι χρειάζονται τη βοήθειά μας.

Έχουμε την Υποεπιτροπή Νησιωτικών και Ορεινών Περιοχών. Εμείς θα περιμέναμε να υπάρχει μία πολιτική, κυρίως, για την άγονη Ελλάδα. Όταν λέμε άγονη Ελλάδα, μιλάμε για τα μικρά νησιά. Αυτά τα νησιά είναι σε μία τουριστική απομόνωση. Θα πρέπει να τα βοηθήσουμε. Θα πρέπει να έχουμε ένα διαφορετικό πλάνο. Υπάρχουν τα γνωστά νησιά με έναν μεγάλο κύκλο εργασιών, αλλά υπάρχουν τα μικρά νησιά, τα οποία φυτοζωούν οικονομικά. Αυτά πρέπει να τα βοηθήσουμε.

Τώρα θα μου πείτε, έχουν πρόβλημα με τις ακτοπλοϊκές γραμμές. Σαφώς, πρέπει να το δούμε και αυτό, αλλά θα πρέπει να δώσουμε κάποια εχέγγυα, μέσω μιας καλής διαφημιστικής καμπάνιας να βοηθήσουμε μικρά νησιά, για να μείνει η Ελλάδα όρθια. Ο τουρισμός είναι πάρα πολύ σημαντικό κομμάτι, είναι ο δεύτερος πυλώνας μετά τον πρωτογενή τομέα που εμείς ως «ΕΛΛΗΝΙΚΗ ΛΥΣΗ» έχουμε στο πρόγραμμά μας. Θα μπορούσε, όμως, να συγκεραστεί ο αγροτουρισμός με τα υπόλοιπα κομμάτια του τουρισμού. Είναι πάρα πολύ σημαντικό ακόμη κι αυτό.

Υπάρχει το Πρόγραμμα «Αγροδιατροφή», το οποίο «τρέχει» μέσω του ΕΣΠΑ και θα «τρέχει» μέχρι το 2027. Αφορά ελληνικά προϊόντα για τυποποίηση με εξαγώγιμο πρόσημο. Αυτά άμεσα θα μπορούσαν να συνδεθούν με τον τουρισμό, δεν είναι κάτι ξέχωρο. Γι’ αυτό λέμε, ότι εμείς θεωρούμε ότι τα κομμάτια είναι πολλά, για να έχουμε την τελική σύνθεση του προϊόντος.

Θα θέλαμε, επίσης, μία εξειδίκευση του τουρισμού. Καλοί οι φορείς, αλλά ανοίγει η «βεντάλια» και η έλλειψη του συντονισμού, σε συνδυασμό με το κόστος, πρέπει να το δούμε σοβαρά, σχετικά με την κατάργηση του Εθνικού Συμβουλίου. Δηλαδή, έχουμε το Παρατηρητήριο, έχουμε όλα αυτά που θέλετε να θεσπίσετε, αλλά μήπως είναι «τζάμπα λεφτά», να το πω έτσι απλά στην καθομιλουμένη, για να γίνουμε πιο κατανοητοί; Σίγουρα, πρέπει να επενδύσουμε στον Οινοτουρισμό ή στον Παράκτιο και Θαλάσσιο Τουρισμό, για να υπάρχει μία εξειδίκευση. Υπάρχει και ο Ορεινός Τουρισμός και δεν μπορούμε να τον αφήνουμε εκτός.

Η Ελλάδα είναι μία παραθαλάσσια χώρα, αλλά έχει πολλές ομορφιές σε δυσπρόσιτες περιοχές που έχουν ανάγκη να τις βοηθήσουμε, να τις προβάλλουμε, γιατί είναι κάτι που θα κρατήσει τον κόσμο στον τόπο του. Ερημώνουν τα χωριά, το μόνο που έμεινε είναι κάποιοι μικροί συνεταιρισμοί και κυρίως, το γυναικείο επιχειρείν που κρατάνε ζωντανά αυτά τα χωριά, με κάποια καταλύματα, κάποιους ξενώνες, κάποια παραδοσιακά προϊόντα, για να δημιουργήσουν ένα ενδιαφέρον και να υπάρχει επισκεψιμότητα.

Άρα, λοιπόν, όταν μιλάμε για τουρισμό είναι πολλές οι μορφές. Δεν έχουμε κάνει τίποτα για τα λεγόμενα περιπατητικά μονοπάτια, για παράδειγμα, στο θέμα του ορεινού και ημιορεινού όγκου, αλλά αυτό που «καίει», αυτή τη στιγμή, τη χώρα στο θέμα της τουριστικής προβολής και ανάπτυξης είναι οι ανισότητες. Υπάρχουν ανισότητες και το ξέρετε πολύ καλά. Υπάρχουν συγκεκριμένες τουριστικές περιοχές που προσελκύουν το παγκόσμιο ενδιαφέρον για πολλούς λόγους, είναι brand name, να το πω έτσι. Υπάρχουν, όμως, εξίσου, καλύτερες περιοχές με απαράμιλλες ομορφιές, που είναι στο περιθώριο, που είναι στην αφάνεια.

Καλό είναι, λοιπόν, κάποιοι που γνωρίζουν τα προβλήματα και κυρίως από μικρές περιοχές, όπως είπατε, κύριε Πρόεδρε, μέσα από τους φορείς, να κληθούν σήμερα άνθρωποι στην Επιτροπή που είναι από τη λεγόμενη άγονη γραμμή. Θα είναι από κάποια ορεινή περιοχή, θα είναι ένα απόμακρο νησί; Και εσείς νησιώτης είστε, από το τρίτο μεγαλύτερο νησί στην Ελλάδα, αλλά περιμετρικά είναι και ο Άη Στράτης. Να δούμε, λοιπόν, πώς θα αναπτύξουμε και τον Άη Στράτη, για παράδειγμα. Είναι το μικρό νησί, η Αμμουλιανή στη Χαλκιδική, για παράδειγμα, να το δούμε και αυτό. Άρα, είναι καλό να ακούσουμε την άποψη ενός ανθρώπου που βιώνει σε μία τέτοια δύσκολη γεωγραφικά περιοχή. Θα μας πουν τα προβλήματά τους που λίγο πολύ τα έχουμε «σκιαγραφήσει», είναι γνωστά, αλλά θα καταθέσουν το βίωμα που ζούνε καθημερινά και τι θέλουν οι άνθρωποι, τι ζητάνε, να μας κάνουν προτάσεις. Προτάσεις καρδιάς και προτάσεις λογικής, θα υπάρχει συγκερασμός. Τι μπορούμε να κάνουμε, αυτοί θα μας το πουν. Άρα, εμείς προτείνουμε, δηλαδή, ανθρώπους, είτε Δημάρχους, είτε τουριστικούς πράκτορες, να έρθουν από απομακρυσμένα μικρά νησιά και δυσπρόσιτες ορεινές περιοχές. Να ακούσουμε και αυτούς τους ανθρώπους, οι οποίοι είναι τα απομακρυσμένα κομμάτια της Ελλάδας και θέλουν να κρατήσουν ζωντανή την Ελλάδα.

Υπάρχουν και άλλα σημεία, τα οποία θα τα αναλύσουμε. Έχουμε αρκετές επιφυλάξεις και για το θέμα του Ναυαγίου της Ζακύνθου. Το θέμα είναι ότι δεν βλέπουμε ένα πλάνο που θα μπορέσει να συνδέσει τις πολλές μορφές τουρισμού. Η Ελλάδα είναι, ως γνωστόν, μία χώρα με πάρα πολλές ομορφιές, αλλά στο θέμα του τουρισμού έχει μείνει πίσω, ας μην κρυβόμαστε. Και στο χιονοδρομικό τουρισμό οι «ατασθαλίες» που έχουν γίνει, για παράδειγμα, στον Παρνασσό, και οπουδήποτε αλλού, δημιουργούν προβλήματα. Αυτά πρέπει να μπουν όλα σε μία τάξη.

Άρα, λοιπόν, το σχέδιο για την τουριστική προβολή και ανάπτυξη, εν κατακλείδι, πρέπει να είναι πάρα πολύ προσεκτικό και να έχει διάρκεια. Δεν μπορείς, δηλαδή, να πας σε μία τουριστική ανάπτυξη, τελείως, επιδερμικά, αν δεν ακούσεις διάφορους φορείς να σου καταθέσουν εμπειρία και γνώση. Ποιοι είναι αυτοί; Οι ιδιοκτήτες ξενοδοχείων, οι ιδιοκτήτες μικρών δωματίων, οι ιδιοκτήτες κέντρων εστίασης, οι λεωφορειούχοι των τουριστικών πρακτορείων, να μας πουν τα προβλήματα που συναντούν, όπου πηγαίνουν τα διάφορα groups.

Επίσης, ο Θρησκευτικός Τουρισμός είναι πάρα πολύ σημαντικός, όπως και η ανάδειξη αρχαιολογικών μνημείων, αλλά όταν πάει ένας επισκέπτης σε μία ευρύτερη περιοχή, για παράδειγμα, στη Λίμνη Κερκίνη, που είναι ένας υδροβιότοπος με 182 διαφορετικά είδη αποδημητικών πουλιών, να έχει τη δυνατότητα να πάει στο Σπήλαιο Αλιστράτης, να πάει στον Τύμβο Καστά, να πάει και σε άλλες ομορφιές, για να έχουμε ένα ολοκληρωμένο πακέτο. Αυτό το πακέτο θέλουμε εμείς, κύριε Πρόεδρε.

Σας ευχαριστώ πολύ.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Όπως **ξέρετε, κύριε Μπούμπα, ο Κανονισμός προβλέπει φορείς, δηλαδή, νομικά πρόσωπα να έχουν μία νομική υπόσταση, είτε ιδιωτικού δικαίου, είτε δημοσίου δικαίου. Εσείς είπατε να κληθούν Δήμαρχοι. Ποιος Δήμαρχος και από ποιο μέρος; Θα μπορούσατε να προτείνετε από μία Περιφέρεια ή κάποιον φορέα που λειτουργεί σε κάποιο νησί.**

**Παρακαλώ, μέχρι το τέλος της συνεδρίασης, να προτείνετε συγκεκριμένα, γιατί το να λέμε τώρα κάποιον δήμαρχο από νησί, αντιλαμβάνεστε ότι υπάρχει δυσκολία.**

**Τον λόγο έχει ο κ. Δημητροκάλλης.**

**ΙΩΑΝΝΗΣ ΔΗΜΗΤΡΟΚΑΛΛΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»): Ευχαριστώ πολύ.**

**Κύριε Πρόεδρε, κυρία Υπουργέ, κυρίες και κύριοι συνάδελφοι, συμφωνούμε ότι ο τουρισμός παίζει τον πρωταρχικό ρόλο στην ανάπτυξη της οικονομίας. Η πρόσφατη αναζωπύρωση, όμως, της διαχρονικής αστάθειας στην περιοχή της Μέσης Ανατολής έρχεται να μας υπενθυμίσει, για άλλη μία φορά, μετά τον πόλεμο στην Ουκρανία, την πανδημία, τις φυσικές καταστροφές και τις ανεξέλεγκτες πυρκαγιές από εμπρηστικές επιθέσεις, ότι η Ελλάδα στηριζόμενη στον τουρισμό, ως κινητήρια δύναμη ανάπτυξης, «τζογάρει» με το ίδιο της το μέλλον.**

**Ενδεικτικά, θα αναφέρω κάποια στοιχεία που αναδεικνύουν την αβεβαιότητα που χαρακτηρίζει τον κλάδο του τουρισμού. Φέτος οι αφίξεις Ισραηλινών στη χώρα σημείωσαν ρεκόρ, με πάνω από 612.000 τουρίστες, από τον Ιανουάριο μέχρι τον Αύγουστο. Για την Αθήνα, το Ισραήλ είναι η 8η μεγαλύτερη διεθνής αγορά που συνδέεται με το αεροδρόμιο της πόλης, μέσω απευθείας πτήσεων, ενώ καταλαμβάνει την πρώτη θέση, μεταξύ των αγορών εκτός Ευρωπαϊκής ένωσης, με τους ταξιδιώτες από το Τελ Αβίβ να υπερβαίνουν τον αριθμό ακόμη και των ταξιδιωτών από τη Νέα Υόρκη. Οι ισραηλινοί τουρίστες ερχόμενοι στη χώρα μας απολαμβάνουν διακοπές, σχετικά μεγάλης διάρκειας, αφού στην Ελλάδα μένουν κατά μέσο όρο οκτώ ημέρες και ταξιδεύουν από και προς τον Διεθνή αερολιμένα Αθηνών δύο φορές σε ετήσια βάση.**

**Σήμερα, όπως διαβάζουμε, όλες οι κρατήσεις Ισραηλινών τουριστών, μετά την εντατικοποίηση των συρράξεων μεταξύ Ισραήλ - Παλαιστίνης έχουν ακυρωθεί και μπορεί να είμαστε σε περίοδο κλεισίματος της τουριστικής καλοκαιρινής σεζόν και να μην διαταράσσει, ιδιαίτερα αυτό το γεγονός, την απόδοση τουρισμού φέτος, όμως, είναι ένα γεγονός που μας δείχνει πώς σε καμία περίπτωση δεν μπορεί ένα κράτος ευρισκόμενο σε μία περιοχή με έντονο γεωπολιτικό ενδιαφέρον, όπως είναι η Ανατολική Μεσόγειος να πορευθεί οικονομικά, στηριζόμενη μόνο στον τουρισμό.**

**Μάλιστα, η πολεμική σύγκρουση αυτή είναι ικανή να προκαλέσει δυνητικά μείωση 2% στον αριθμό των αφίξεων ξένων ταξιδιωτών και στα ταξιδιωτικά έσοδα στην ελληνική τουριστική αγορά, με την τουριστική αγορά της Θεσσαλονίκης να πλήττεται ιδιαίτερα, καθώς στη συμπρωτεύουσα το 11% των διανυκτερεύσεων, συνήθως, πραγματοποιείται από Ισραηλινούς πολίτες, αναδεικνυόμενη στην πρώτη αλλοδαπή εθνικότητα τουριστών της πόλης το 2022. Με μία «σπίθα» πολέμου βλέπουμε άμεσα τις επιπτώσεις στον τουρισμό μας και άμεσα βλέπουμε πώς ο αντίκτυπος στα έσοδα είναι καταστροφικός.**

**Κρίνεται αναγκαίο να διαφοροποιήσουμε επιτέλους σε αυτή τη χώρα το μείγμα εσόδων. Πάνω από 20% του ΑΕΠ προέρχεται από ταξιδιωτικές τουριστικές υπηρεσίες, όταν για την Πορτογαλία, την Ισπανία, την Ιταλία, τη Γαλλία τα αντίστοιχα ποσοστά είναι 17,1%, 14 %, 10,6% και 8,4 %.**

Σε ότι αφορά στο νομοσχέδιο οι βασικές του παρεμβάσεις είναι η κατάργηση του Εθνικού Συμβουλίου Τουρισμού, η επταμελής εκτελεστική γραμματεία αυτού και η σύσταση στη θέση του, του Περιφερειακού Συμβουλίου Τουρισμού και του Συμβουλίου Οινοτουρισμού και του Παρατηρητηρίου για τον παράκτιο και θαλάσσιο τουρισμό στη Μεσόγειο. Επιπλέον, καθορίζονται η σύνθεση, οι αρμοδιότητες και η λειτουργία αυτών των οργάνων. Διευκρινίζονται θέματα διαλειτουργικότητας του δικτύου επικοινωνίας του Εθνικού Παρατηρητηρίου Βιώσιμης Τουριστικής Ανάπτυξης με φορείς του τουρισμού σε εθνικό περιφερειακό και τοπικό επίπεδο και επιπροσθέτως, ρυθμίζονται θέματα σχετικά με τη μεταφορά αδιάθετων ποσών του Προγράμματος «Τουρισμός για όλους 2022 - 2025», καθώς και ζητήματα κοινοποίησης και επιδότησης εγγράφων των υπηρεσιών του Υπουργείου Τουρισμού.

Τέλος, προβλέπονται αλλαγές στον χρόνο λήξης συμβάσεων διοικητικού προσωπικού ιδιωτικού δικαίου ορισμένου χρόνου του Ινστιτούτου Επαγγελματικής Κατάρτισης Τουρισμού Ιονίων Νήσων και η εκκαθάριση της Ανώνυμης Εταιρείας «Ιαματικές Πηγές Ελλάδας Α.Ε.».

Συμφωνούμε σε πάρα πολλά σημεία από τα παραπάνω. Θα ακούσουμε, βέβαια, και τους φορείς. Την ανάλυση, ωστόσο του περιεχομένου του νομοσχεδίου θα την κάνουμε στη διάρκεια των επόμενων συνεδριάσεων της Επιτροπής και αφού ακούσουμε και τους φορείς.

Κλείνοντας, θέλω να πω στην κυρία Υπουργό, ότι θα μας βρει συμμάχους, σε όποια ενέργεια γίνεται για την ανάπτυξη του νευραλγικού αυτού τομέα της οικονομίας της χώρας μας, όπως είναι ο τουρισμός.

Το βλέπουμε θετικά, λοιπόν, το νομοσχέδιο. Επιφυλασσόμαστε, όμως, να ακούσουμε και τους φορείς για όλα τα υπόλοιπα.

Σας ευχαριστώ.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο τώρα έχει ο κ. Βρεττός, Ειδικός Αγορητής της Κοινοβουλευτικής Ομάδας «Δημοκρατικό Πατριωτικό Κίνημα “ΝΙΚΗ”».

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ, κύριε Πρόεδρε.

Κυρία Υπουργέ, έχοντας μόνο τρεις μήνες κοινοβουλευτική εμπειρία, αλλά διαβάζοντας και μελετώντας την Αιτιολογική Έκθεση, συμπέρανα ότι αυτό το νομοσχέδιο που θα κληθούμε σε τρεις ακόμη συνεδριάσεις στην Επιτροπή και σε άλλη μία συνεδρίαση στην Ολομέλεια να το αναπτύξουμε, είναι ένα προσχηματικό νομοσχέδιο που δεν αφορά στον τουρισμό. Απλώς, πρόκειται για μια «ληξιαρχική πράξη θανάτου» μιας κυβερνητικής επιλογής, μόλις πριν δύο ετών, της δικής σας Κυβέρνησης, η οποία ήταν λανθασμένη και ήταν λανθασμένη, σε κόντρα όλης της τοπικής κοινωνίας, δηλαδή, στους αυτοδιοικητικούς, διότι, στην ουσία, όλο το νομοσχέδιο έχει «χτιστεί» για το άρθρο 11, δηλαδή, για την κατάργηση μιας ανώνυμης εταιρείας, την «Ιαματικές Πηγές Ελλάδας Α.Ε.».

Αυτό αποδεικνύει ότι τα φαινόμενα αλαζονείας δεν είναι στιγμιαία ή οφείλονται σε πρόσωπα που είναι στην Κυβέρνηση, αλλά είναι μία πολιτική, η οποία τελικά στη δεύτερη θητεία που ασκείτε διοίκηση, είναι φαινόμενο γενικευμένης λογικής. Βλέπω το Πρακτικό της ΚΕΔΕ τότε, και δεν ξέρω πώς θα τα πάει ο κ. Παπαστεργίου, ως Υπουργός στα νέα του κυβερνητικά καθήκοντα, αλλά σίγουρα πιστεύω, τιμώντας τον αυτοδιοικητικό του ρόλο, ότι είχε σημαντική συνδρομή. Τίμησε, ακριβώς, όλους τους αυτοδιοικητικούς, όταν στην Ολομέλεια πήραν την ομόφωνη απόφαση, πλην του Δημάρχου Αθηναίων τότε, του κ. Μπακογιάννη, που είχε συγκληθεί το Διοικητικό Συμβούλιο της ΚΕΔΕ, στις 19 Οκτωβρίου του 2021 και είχαν πει στην Κυβέρνηση -οι περισσότεροι Δήμαρχοι ήταν κυβερνητικής λογικής και φιλοσοφίας, δεν ήταν αντιπολιτευτικοί- ότι απορρίπτουν το τότε εισερχόμενο νομοσχέδιο από τα άρθρα 7 έως 14. Οι ίδιοι οι αυτοδιοικητικοί, οι δικοί σας άνθρωποι, αυτούς που δεν εμπιστευθήκατε, σάς έλεγαν ότι αυτό που κάνετε δεν είναι σωστό, γιατί έρχεστε να πάρετε τον πλούτο της τοπικής κοινωνίας με έναν τρόπο, ο οποίος ήταν και «βίαιος», όπως αποδείχθηκε, αν και αναγκαστήκατε και κάνατε κάποιες αναπροσαρμογές, ζητήσατε κάποιες διαδικασίες, να πάρουν κάποια ειδικά σήματα, για να συμμετέχουν.

Επομένως, για να ενημερώνουμε και τους πολίτες, τα πράγματα αν δεν τα κάνουμε εμείς σπουδαία, δεν είναι σπουδαία, επειδή είμαστε κοινοβουλευτικοί.

Διαβάζω στην Αιτιολογική Έκθεση την αναγκαιότητα του άρθρου 3. Ήδη, από τους ν.2636/1998 και ν.3270/2004, είχε προβλεφθεί η δημιουργία ενός συλλογικού γνωμοδοτικού οργάνου, του Εθνικού Συμβουλίου Τουρισμού, που θα είχε ευρεία περιφερειακή, αλλά και κλαδική εκπροσώπηση στον τομέα του τουρισμού. Για μία σειρά από τεχνικούς λόγους, που για τον πρώτο νόμο κρατάει πάνω από τριάντα χρόνια και για μία σειρά πάλι από τεχνικούς λόγους, με τον δεύτερο συμπληρωματικό νόμο να κρατάει πάνω από είκοσι χρόνια, αλλά και εξαιτίας συγκυριών -ποιες είναι άλλωστε αυτές- η λειτουργία των συμβουλίων αυτών που φαίνεται τώρα, έχει αποβεί ατελέσφορη και σταδιακά ατόνησε.

Πραγματικά, χαίρομαι που οι υπηρεσίες γράφουν την αλήθεια, αλλά δεν ξέρω πόσο τιμητικό είναι για εμάς, να λέμε ότι κάνουμε κάτι που είναι επίκαιρο, που ενδιαφέρει, που θα τονώσει τον τουρισμό, όταν έχετε αδρανήσει τόσες κυβερνήσεις για τριάντα και σαράντα χρόνια να υλοποιήσετε μία πρόνοια νόμου.

Επομένως, αν θα έβλεπα κάτι θετικό σε αυτό το νομοσχέδιο, εφόσον έτσι θέλετε να φέρνετε εσείς τα νομοσχέδια, είναι, ότι, ίσως, με αυτή τη σύσταση των Συμβουλίων των Επιτροπών, θα αυξηθεί ο εσωτερικός τουρισμός από τις μετακινήσεις των μελών των Διοικητικών Συμβουλίων, αν, βέβαια, λειτουργήσουν ποτέ και αν δεν έρθετε, μετά από δύο χρόνια, εφόσον είστε Κυβέρνηση, για να τα καταργήσετε.

Το πρόβλημα δεν είναι τα συμβούλια. Το πρόβλημα είναι η φιλοσοφία και τι ακριβώς θέλετε ως Κυβέρνηση να προτείνετε για τον τουρισμό. Ο τουρισμός δεν είναι μία ευκαιριακή διαδικασία, όπου μπορούμε να φέρνουμε νεαρούς να εκτονώνονται, να πίνουν μέχρι θανάτου και να φεύγουν. Τουρισμός είναι κάτι που αναπτύσσει τον πολιτισμό, αναπτύσσει το ήθος, τη φιλοσοφία και εμείς είμαστε μία χώρα, όπου, μέσα σε όλα αυτά, σίγουρα υπάρχουν νομοθεσίες με εξαιρετικές πρόνοιες: Φυσιολατρικός Τουρισμός, Μαθητικός Τουρισμός, Αγροτικός Τουρισμός, Ιατρικός Τουρισμός, Συνεδριακός Τουρισμός, Θρησκευτικός Τουρισμός, Εκτονωτικός, όπως τον λέω εγώ, γιατί αυτός είναι ο χειρότερος τουρισμός. Επίσης, έχουμε τον Αρχαιολογικό Τουρισμό, τον Οικολογικό Τουρισμό.

Θέλω να αναφερθώ σε έναν τουρισμό που θα έπρεπε να τον σχεδιάσουμε, όχι φέρνοντας το νομοσχέδιο με μία διαδικασία νομοτυπίας, με επιτροπές, με διαβούλευση, με ταχύτατες διαδικασίες, αλλά με μία ουσιαστική αγωνία, για το πώς μπορούμε εμείς σε αυτόν τον χώρο τον ιερό, τον ευλογημένο, τον πανέμορφο, όχι γιατί γεννηθήκαμε εδώ, αλλά γιατί αυτή είναι αντικειμενικά η αλήθεια, να προσφέρουμε πέρα από διασκέδαση και ουσία. Πώς μπορούμε, πέρα από διασκέδαση, να προσφέρουμε και παιδεία.

Άρα, μία στόχευση, είναι, το Υπουργείο, αν πραγματικά θέλει να δουλέψει, να ζητήσει και τις δικές μας μικρές απόψεις και ιδέες, γιατί καμιά φορά από τυχαία πράγματα γίνονται μεγάλες ανακαλύψεις. Έτσι, μπορεί και κάποιο μικρό κόμμα να εισφέρει κάτι που θα το ωφεληθεί όλη η πατρίδα μας. Επομένως, θέλουμε έναν τουρισμό που θα στηρίζεται στη φιλοσοφία και στις κλασικές σπουδές. Δεν μπορούμε να είμαστε περήφανοι για τη Σχολή του Αριστοτέλη και την Περιπατητική και να μην βρούμε τρόπο αυτό να το προσφέρουμε.

Καλές είναι οι ωραίες παραλίες, καλά είναι τα ξενοδοχεία τα φθηνά, που αν τύχει και καμιά «στραβή» με τις φωτιές, τους διώχνουμε άρον – άρον και μετά δίνουμε ένα μεγάλο ποσό για διαφήμιση, για να τους φέρουμε πίσω σε έναν μήνα. Δεν ξέρουμε από πού βγαίνουν τα λεφτά, γιατί δεν υπάρχει μία λογοδοσία. Δεν υπάρχει, ενώ ασχολείστε με αριθμούς και πρέπει να ασχολείστε ως Υπουργείο, μία διαδικασία να ενημερώσετε εμάς και εμείς τους πολίτες μας. Δώσαμε τόσα λεφτά και είδαμε αυτή τη διαφορά, αλλά με ποιοτικά χαρακτηριστικά, όχι με ποσοτικά, γιατί η ποσότητα δεν έχει να κάνει με την ποιότητα. Πολλές φορές, χαιρόμαστε. Οι μεταφορικές εταιρείες έρχονται, οι αεροπορικές βγάζουν χρήματα και οι μεγάλες ξενοδοχειακές μονάδες που έχουν τη δυνατότητα να πιέσουν μπορούν και παίρνουν αυτά που θέλουν. Τι μένει, όμως, στην πατρίδα μας; Τα προϊόντα που έχουν τα μεγάλα ξενοδοχεία είναι δικά μας; Όχι.

Επομένως, θα πρέπει να εστιάσουμε, κατά τη δική μας γνώμη, εκτός από την εστίαση, στον Φιλοσοφικό Τουρισμό και στον Τουρισμό Κλασικών Σπουδών. Σε ότι αφορά στον Θρησκευτικό Τουρισμό γνωρίζω, ότι υπάρχουν και επαφές και γνωριμίες, αλλά ό,τι γίνεται, θα πρέπει να γίνεται ανοιχτά και με διαδικασίες που να αφορά τους πάντες. Αν και δεν μου αρέσει αυτός ο όρος, υπάρχουν πολλοί ομόδοξοι, που, πραγματικά, λαχταρούν να έρθουν και να βρουν την Ορθοδοξία στην πατρίδα μας. Αυτό θα πρέπει να γίνει με τον προσήκοντα σεβασμό και όχι με την ευκαιριακή γνωριμία κάποιου που μπορεί να έχει τη δυνατότητα.

Ακούστηκε από συναδέλφους και συμφωνούμε, όπως σε οτιδήποτε σωστό λέγεται, πώς στα μικρά νησιά, τις αγροτικές περιοχές, κυρίως, τις ορεινές, πρέπει να επιδοτούμε, όχι την ανάπτυξη των μεγάλων μονάδων, αλλά τη διατήρηση και τη συντήρηση παραδοσιακών οικισμών. Οι Κυκλάδες βρίθουν από εξαιρετικές κριτικές. Τι πιο ωραίο να υπάρξει ένα πρόγραμμα να επιδοτήσουμε, να πιάσουν τόπο και όχι να τα πάρουν κάποιοι και να φύγουν. Στις τοπικές κοινωνίες θα πρέπει να αναδείξουμε τις ιδιωτικές πρωτοβουλίες, να μην τις κάνει κάποιος πλούσιος, να μην τις κάνει κάποιος επενδυτής, αλλά να τις κάνει αυτός που όλα αυτά τα χρόνια, από γενιά σε γενιά, διατήρησε αυτά τα οικόπεδα, αυτά τα χωράφια. Κάποτε ζούσαν τις οικογένειες τους. Σήμερα, όμως, λαχτρά, γιατί έχει αποκοπεί από την πραγματική ζωή. Εμείς αυτό έχουμε να αναδείξουμε; Αν θα έρθει το τάδε ξενοδοχείο, να πάρει τον τάδε όμιλο ή αν θα χρεοκοπήσει ή αν θα χρωστάει το τάδε καζίνο; Είπα και χθες, ότι έχουμε επενδύσεις στον τουρισμό του τζόγου.

Ποιες είναι οι επενδύσεις αυτές; Το Καζίνο της Ξάνθης χρωστά 102 εκατομμύρια μόνο για εργοδοτικές εισφορές και πήρε τον δανεισμό που πήρε και τις αδειοδοτήσεις και πήγε κατευθείαν στις τράπεζες και μείωσαν το ποσό ακόμη και από το αρχικό κεφάλαιο. Και πάει ένας άνθρωπο από ένα νησί που δίνει «μάχη», για να επιβιώσει, γιατί δεν μπορεί να φύγει από εκεί και αντί να δούμε πώς μπορούμε να τον ενισχύσουμε, για να μείνει εκεί, να κάνει οικογένεια, εμείς ενισχύουμε τους «μεγάλους». Άρα, αυτό θα έχει αρνητική επίπτωση στην παραγωγή και στο μέλλον και εμείς καθόμαστε και λέμε, ότι είναι επίκαιρο το νομοσχέδιο, γιατί εδώ και τριάντα χρόνια, δεν κοιτάξαμε να εναρμονιστούμε με μία πρόνοια ενός προηγούμενου νομοσχεδίου.

Επομένως, εμείς θα τοποθετηθούμε και στις επόμενες συνεδριάσεις, γιατί έχουμε θέση για το πώς σκεφτόμαστε τον τουρισμό. Αν εσείς έχετε «ανοιχτά αυτιά», θα μας καλέσετε και όχι μόνο γι’ αυτό το νομοσχέδιο, το οποίο θεωρώ ό,τι δεν είναι ότι καλύτερο, γιατί είναι αποτέλεσμα εγωισμού και αλαζονείας και δεν μπορεί να προχωρήσει καμία κοινωνία με αυτά τα χαρακτηριστικά. Ευχαριστώ πολύ.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει ο Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», ο κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα, κατ’ αρχάς, να προσθέσω και εγώ τη φωνή μου στις διαμαρτυρίες που εκφράστηκαν νωρίτερα από τα κόμματα της Αντιπολίτευσης για την υιοθέτηση μιας fast track διαδικασίας γι’ αυτό το νομοσχέδιο. Το λάβαμε χθες, αλλά καλό θα ήταν να το είχαμε πιο νωρίς, για να μπορέσουμε να το εξετάσουμε και να το αναλύσουμε διεξοδικότερα.

Εν πάση περιπτώσει, είμαστε εδώ που είμαστε, διαβάσαμε το νομοσχέδιο με προσοχή και θεωρούμε ότι το σχέδιο νόμου που φέρνετε σήμερα να συζητήσουμε στην Επιτροπή, είναι, στην πραγματικότητα, ένα κολάζ από συνολικά δέκα ρυθμίσεις, άλλες περισσότερο και άλλες λιγότερο χρήσιμες, που, όμως, δεν έχουν ιδιαίτερη συνοχή και ενότητα μεταξύ τους. Αυτό δεν είναι, απαραιτήτως, κακό. Απλώς, αναδεικνύει το γεγονός, ότι στην περίπτωση αυτή δεν έχουμε να κάνουμε με ένα νομοσχέδιο που παρεμβαίνει στρατηγικά στην πολιτική της Κυβέρνησης για τον τουρισμό, αλλά, μάλλον, για μία σειρά ποικίλων διατάξεων που επιχειρούν να καλύψουν, λίγο εδώ και λίγο εκεί, κάποιες παραλείψεις ή οργανωτικά κενά, ενώ υπάρχουν και κάποιες διατάξεις που, πράγματι, επιδιώκουν να βελτιώσουν ή να αναπτύξουν κάποιους δευτερεύοντες τομείς του τουρισμού, όπως είναι ο Οινοτουρισμός.

Παρά το γεγονός, ότι βλέπουμε κάποια θετικά στοιχεία σε αυτές τις βελτιώσεις, θεωρούμε ότι η πρόταση νόμου που έχουμε μπροστά μας δεν επιφέρει κάποια δομική αλλαγή που θα μπορούσαμε να τη χαρακτηρίσουμε μεταρρυθμιστική. Ταυτόχρονα, όμως, τα προτεινόμενα άρθρα διέπονται από ένα ορατό μεν, αλλά αδύναμο πνεύμα εκσυγχρονισμού του κλάδου, το οποίο φαίνεται σε τέσσερα κυρίως πεδία. Πρώτον, στην επιθυμία του νομοσχεδίου να επιφέρει έναν περιορισμένο βαθμό αποκέντρωσης. Δεύτερον, στην έμφαση που δίνει στην έννοια της βιωσιμότητας. Τρίτον, στην ενίσχυση νέων κλάδων τουρισμού, όπως ο Οινοτουρισμός. Τέταρτον, στις ελάχιστες, αλλά ευπρόσδεκτες αναφορές για την καλύτερη πρόσβαση ατόμων με ειδικές ανάγκες.

Την ίδια στιγμή, όμως, η «Πλεύση Ελευθερίας» θεωρεί πώς το νομοσχέδιο προσεγγίζει και τις τέσσερις αυτές παραμέτρους μέσα από μία επιφανειακή αντίληψη και έναν κατακερματισμό που δεν δείχνει να υπάρχει σαφής και συνολική στρατηγική αντίληψη. Με άλλα λόγια, δεν θεωρούμε ότι ένα νομοσχέδιο για τον βιώσιμο τουρισμό, ιδίως σε αυτή τη χρονική στιγμή, είναι κακή ιδέα, κάθε άλλο, όμως θα θέλαμε ένα νομοσχέδιο που να ενισχύει την έννοια του βιώσιμου τουρισμού σε μεγαλύτερο εύρος και βάθος και το οποίο να επιφέρει αλλαγές, που όντως θα συμβάλλουν στην βιωσιμότητα του τουρισμού και όχι να χρησιμοποιεί τον όρο αυτό ως περιτύλιγμα για μια σειρά διατάξεων, που ως επί το πλείστον συνιστούν βελτιώσεις που δεν αλλάζουν τον κορμό και την οργάνωση της πολιτικής στον τουρισμό.

Έρχομαι τώρα στην πιο σημαντική αλλαγή, που επιφέρει το νομοσχέδιο και η οποία συνίσταται στη σύσταση ενός νέου περιφερειακού συμβουλίου τουρισμού. Αυτός ο θεσμός, το περιφερειακό συμβούλιο τουρισμού, προβλέπεται από το άρθρο 3 του νομοσχεδίου και παρόλο που η αιτιολογική έκθεση δεν το αποσαφηνίζει καθόλου, φαίνεται καταρχήν πως πρόκειται μάλλον για αναβάθμιση ενός υφιστάμενου αλλά άτυπου θεσμού, παρά για την ίδρυση ενός εντελώς νέου θεσμού.

Αυτό φάνηκε, επίσης, και από την εισαγωγή που μας έκανε η Υφυπουργός νωρίτερα. Σχετικά με αυτό, καλό θα ήταν να είχαμε μία διευκρίνιση της κυρίας Υφυπουργού για το καθεστώς που ισχύει ακριβώς σήμερα ως προς το Περιφερειακό Συμβούλιο Τουρισμού, καθώς και για το Εθνικό Συμβούλιο Τουρισμού, το οποίο μοιάζει να αντικαθιστά. Η Αιτιολογική Έκθεση δεν αποσαφηνίζει -και εδώ επιτρέψτε μου να αναφερθώ στη γενικότερη κακή ποιότητα της Αιτιολογικής Έκθεσης- πολλά πράγματα, μεταξύ των οποίων και το κατά πόσο το νομοσχέδιο βλέπει το Περιφερειακό Συμβούλιο Τουρισμού να αναβαθμίζεται ως αντικαταστάτης του Εθνικού Συμβουλίου Τουρισμού, που έχει απ’ ότι φαίνεται παρακμάσει τα τελευταία χρόνια.

Αυτό το ερώτημα προκύπτει από την ανάγνωση του προτελευταίου άρθρου 13, που έχει τίτλο «καταργούμενες διατάξεις» και το οποίο καταργεί το Εθνικό Συμβούλιο Τουρισμού και που τα σχετικά με αυτό άρθρα στον νόμο του 98 που το ίδρυσε, καθώς και άρθρα μεταγενέστερων νόμων, δείχνουν πώς έχει πολλές από τις λειτουργίες που εκλαμβάνει σήμερα το Περιφερειακό Συμβούλιο Τουρισμού. Συνεπώς, υπάρχει ένα θέμα, κατά πόσο θεωρείτε πώς το Περιφερειακό Συμβούλιο Τουρισμού αντικαθιστά το Εθνικό Συμβούλιο Τουρισμού ή αν νομίζετε ότι πρόκειται να παίξει έναν άλλο ρόλο. Θα θέλαμε μια διευκρίνιση στις συζητήσεις της Επιτροπής μελλοντικά ως προς αυτό το σημείο, γιατί νομίζουμε είναι κρίσιμο.

Σε κάθε περίπτωση, το Περιφερειακό Συμβούλιο Τουρισμού αντικαθιστά το Εθνικό Συμβούλιο ή φαίνεται να το κάνει, ως ένας διαφορετικός θεσμός. Η «Πλεύση Ελευθερίας», αν αυτό είναι εκείνο που προτίθεστε να κάνετε, βλέπει με επιφύλαξη τις διατάξεις που αφορούν, τόσο στη σύνθεση του Περιφερειακού Συμβουλίου Τουρισμού, όσο και τη λειτουργία του. Συγκεκριμένα, το Περιφερειακό Συμβούλιο Τουρισμού προβλέπεται με το άρθρο 3, να είναι ένα 15μελές όργανο. Απαρτίζεται από τους 13 Περιφερειάρχες της χώρας, έναν υπάλληλο του Υπουργείου Τουρισμού και τον εκάστοτε Υπουργό.

Ανάμεσα στις περισσότερες αρμοδιότητές του, το νομοσχέδιο τού δίνει και τις εξής δύο: να διατυπώνει εισηγήσεις στο Περιφερειακό Συμβούλιο Τουρισμού για τις διεθνείς εξελίξεις στον τουρισμό και τις συνέπειές τους στον ελληνικό τουρισμό. Επίσης, περιμένει από αυτό το νέο όργανο να διατυπώνει εισηγήσεις για τον σχεδιασμό της ισόρροπης τουριστικής ανάπτυξης, με την επισήμανση των μακροπρόθεσμων και μεσοπρόθεσμων στρατηγικών στόχων, τόσο σε εθνικό επίπεδο, όσο και σε επιμέρους περιφέρειες.

Θεωρούμε, ότι αρκετές περιφέρειες δεν διαθέτουν, ούτε τους απαιτούμενους πόρους, ούτε και τις απαιτούμενες υποδομές και το know how, για να παρακολουθούν καλά τις διεθνείς εξελίξεις στον τουρισμό. Αυτό, ενδεχομένως, να μην ισχύει για όλες τις περιφέρειες, ιδιαίτερα της νησιωτικής Ελλάδας, του Αιγαίου, του Ιονίου και της Κρήτης. Όμως αρκετές από τις άλλες δεν θα μπορούν να συμβάλλουν στον θεσμό αυτόν, όσο εκείνες, που δέχονται, για πολλές δεκαετίες, ένα μεγάλο αριθμό τουριστών.

Επίσης, δεν θεωρούμε ότι ένα Περιφερειακό Συμβούλιο Τουρισμού, που εκπροσωπεί, δηλαδή, τις Περιφέρειες, θα μπορεί να εισηγείται αποτελεσματικές προτάσεις για τη χάραξη μιας εθνικής στρατηγικής τουρισμού. Δεν θέλουμε να πούμε, ότι οι περιφέρειες δεν πρέπει να αναμειγνύονται, όμως, υπάρχει κάτι στην Ε.Ε., στην οποία πιστεύετε θεωρητικά, αλλά, στην πράξη, συχνά, ούτε τη βλέπετε, ούτε την ακούτε καλά, ιδίως, εκεί που, κατά τη γνώμη μας, πρέπει να τη βλέπετε και να την ακούτε, που λέγεται η αρχή της επικουρικότητας.

Αυτό σημαίνει, ότι σε κάθε επίπεδο λήψης αποφάσεων από τα τέσσερα επίπεδα διακυβέρνησης στην Ε.Ε., δηλαδή, το υπερεθνικό στις Βρυξέλλες, το εθνικό στην Αθήνα, το περιφερειακό στις δεκατρείς Περιφέρειες και το τοπικό στους Δήμους και στις Κοινότητες, πρέπει κάθε ένα από αυτά τα τέσσερα επίπεδα να παίρνει αποφάσεις που θα αναλογούν στις εξουσίες του και στον βαθμό του. Αυτό λέει η αρχή της Επικουρικότητας.

Εδώ, όμως, αυτό που βλέπουμε να θέλετε να κάνετε, είναι να χρησιμοποιείτε μία επιτροπή ή ένα συμβούλιο που απαρτίζεται από εκπροσώπους του Β΄ Βαθμού Διοίκησης, δηλαδή, των Περιφερειών, για να λαμβάνει αποφάσεις και να κάνει εισηγήσεις προς την Κυβέρνηση, σε ότι αφορά στο άλλο επίπεδο, το τρίτο, το εθνικό και μάλιστα, στο διεθνές. Εδώ υπάρχει μία σύγχυση, κατά τη γνώμη μας, ανάμεσα στον ρόλο που πρέπει να παίζουν οι Περιφέρειες και στον ρόλο που πρέπει να παίζει η κεντρική κυβέρνηση, ειδικά, όσον αφορά τη χάραξη εθνικής στρατηγικής και ευρωπαϊκής ή διεθνούς στρατηγικής.

Αυτή η σύγχυση θεωρούμε ότι μπορεί να αντιμετωπιστεί, όμως το νομοσχέδιο, δυστυχώς, δεν το κάνει. Δηλαδή, θα μπορούσε το Περιφερειακό Συμβούλιο Τουρισμού να υπάρχει και θέλουμε ανάμειξη των Περιφερειών στη λήψη αποφάσεων, αλλά όχι να αναλαμβάνει τον ρόλο του να γνωμοδοτεί και να εισηγείται συγκεκριμένες προτάσεις, όσον αφορά τις εξελίξεις στον διεθνή τουρισμό και όσον αφορά τη χάραξη ενός εθνικού σχεδίου. Μπορεί να παίζει κάποιο ρόλο, ίσως, στη χάραξη του εθνικού σχεδίου, αλλά δεν είναι αυτός ο ρόλος των Περιφερειών. Τους ζητάτε, δηλαδή να κάνουν κάτι άλλο, που είναι πολύ μεγαλύτερο από τον ρόλο της διακυβέρνησης, για τον οποίο υφίστανται και με βάση την Ε.Ε. και με βάση το ελληνικό εθνικό δίκαιο.

Αφιέρωσα περισσότερο χρόνο πάνω σε αυτό, διότι θεωρώ ότι το άρθρο 3, για τη σύσταση αυτού του Συμβουλίου, αποτελεί και τη «ναυαρχίδα» των αλλαγών που εισηγείται το νομοσχέδιο. Σε μελλοντικές συνεδριάσεις θα έχουμε την ευκαιρία να μιλήσουμε λεπτομερέστερα και για κάθε άρθρο του νομοσχεδίου ξεχωριστά. Προς το παρόν, όμως, θα ήθελα να αναφερθώ σύντομα στα άρθρα που αφορούν στο Παρατηρητήριο για τον Παράκτιο και Θαλάσσιο Τουρισμό, το Εθνικό Παρατηρητήριο Βιώσιμης Τουριστικής Ανάπτυξης, την κατάργηση της εταιρείας «Ιαματικές Πηγές Ελλάδας Α.Ε., καθώς και την κατάργηση του θεσμού του πρεσβευτή του ελληνικού τουρισμού.

Σχετικά με το Εθνικό Παρατηρητήριο Βιώσιμης Ανάπτυξης, είμαστε ανοιχτοί και κατά τη διάρκεια της ακρόασης φορέων επιφυλασσόμαστε να σχηματίσουμε μία πιο συγκεκριμένη άποψη. Τα δύο, όμως, θέματα που θα ήθελα να επισημάνω και αυτό ισχύει και για τον Παράκτιο και Θαλάσσιο Τουρισμό είναι τα εξής. Πρώτον, αυτοί οι νέοι θεσμοί, ουσιαστικά, προβλέπεται από το νομοσχέδιο να λειτουργούν ως στατιστικές υπηρεσίες, να μαζεύουν στοιχεία, να τα αναλύουν και να τα παρουσιάζουν στο Υπουργείο. Δεν υπάρχει καμία αντίρρηση ως προς αυτό. Θα ήθελα να επισημάνω όμως, ότι η στατιστική δεν είναι μία ψυχρή και εμπειρική λειτουργία. Εξαρτάται πάρα πολύ από τα μεγέθη και από τα στοιχεία που τους ζητά το Υπουργείο να συγκεντρώνουν.

Και όταν μιλάμε για Παρατηρητήριο Βιώσιμης Ανάπτυξης, ο κεντρικός όρος εδώ είναι η βιωσιμότητα και πώς ορίζετε τη βιωσιμότητα. Κατά την εκτίμησή μας, και αυτό το νομοσχέδιο και από άλλες αναφορές που έχουν γίνει από το Υπουργείο στο παρελθόν για την έννοια της βιωσιμότητας του τουρισμού, δείχνουν ότι δεν υπάρχει ένας σαφής ορισμός και ιδιαίτερα, δεν υπάρχει ένα σαφές όραμα για την έκταση, το εύρος και το βάθος που έχει αυτή η έννοια στην τουριστική πολιτική μας. Θα θέλαμε να υπάρχει κάτι πιο ξεκάθαρο, διότι και θα βοηθήσει το Υπουργείο, αλλά και διότι θα βοηθήσει πιο καλά τη δουλειά των δύο Παρατηρητηρίων, στα οποία αναφερόμαστε. Εδώ η έννοια της βιωσιμότητας θα πρέπει να αντιπαρατεθεί με μία άλλη έννοια, που είναι του «συρμού» τώρα στον Τύπο, που είναι η έννοια του «υπερτουρισμού».

Καταρχάς, να παρατηρήσω, ότι το νομοσχέδιο δεν έχει καμία αναφορά στην έννοια του υπερτουρισμού, ενώ θα περιμέναμε να δούμε κάτι ως προς αυτό, δεδομένου ότι η Κυβέρνηση φαίνεται να είναι αρκετά συνειδητοποιημένη για τα προβλήματα που δημιουργεί ο υπερτουρισμός και το γεγονός, ότι τα τελευταία χρόνια αυτός έχει επηρεάσει και την ποιότητα ζωής των Ελλήνων, αλλά και το περιβάλλον.

Η έννοια της βιωσιμότητας, κατά τη γνώμη μας, αντιπαρατίθεται ή έρχεται σε κάποια ένταση με την έννοια του υπερτουρισμού. Θα ήταν χρήσιμο, κατά τη γνώμη μας, να αναφέρει το νομοσχέδιο κάτι ως προς αυτό, ιδιαίτερα, για τον τρόπο, με τον οποίο η βιωσιμότητα της τουριστικής ανάπτυξης θα αντιμετωπίζει και θα αμβλύνει, ενδεχομένως, να λύνει και κάποια από τα πολλά προβλήματα που δημιουργεί ο υπερτουρισμός. Η αίσθησή μας, κι εδώ θα πρέπει να κάνω μία κριτική, είναι ότι μιλάτε για τον υπερτουρισμό, επειδή καταλαβαίνετε ότι ο κόσμος ενοχλείται από αυτόν, αλλά, στην πραγματικότητα, δεν σας ενδιαφέρει. Το λέω αυτό, γιατί ο υπερτουρισμός φέρνει και τα χρήματα. Όμως, πρέπει να φαίνεται, ότι λαμβάνετε υπόψη και τα παράπονα των Ελλήνων πολιτών, οι οποίοι, βεβαίως, βλέπουν τις συνέπειες του υπερτουρισμού στη μόλυνση του περιβάλλοντος, στην υποβάθμιση του βιοτικού τους επιπέδου και οι Έλληνες εργαζόμενοι συγκεκριμένα, στις υπερβολικές απαιτήσεις που έχει από αυτούς ο τουρισμός, ειδικά αν θυμηθούμε κάποιες εικόνες σερβιτόρων που κολυμπούσαν μέσα στη θάλασσα στη διάρκεια του καλοκαιριού.

Τώρα, να περάσω στα άλλα δύο σημεία που θα ήθελα να θίξω. Πιο συγκεκριμένα, στην κατάργηση της Ανώνυμης Εταιρείας «Ιαματικές Πηγές Ελλάδας». Η απόφαση αυτή, όπως ειπώθηκε και πριν, μάς προκαλεί κι εμάς εντύπωση, διότι, όπως επισημάνθηκε, καταργείται με το άρθρο αυτό μία εταιρεία που ίδρυσε η ίδια η Κυβέρνησή σας, πριν από δύο χρόνια. Αυτό το «ράβε ξήλωνε» προδίδει, φυσικά, μία εύγλωττη αναγνώριση αποτυχίας. Όμως, την ίδια στιγμή, η Αιτιολογική Έκθεση, ούτε εξηγεί πώς καταλήξατε σε αυτό το συμπέρασμα ακριβώς, ούτε διέπεται από την απαιτούμενη αυτοκριτική. Αυτό που λέει είναι, ότι «οι λειτουργικές δαπάνες της εταιρείας δεν ανταποκρίνονται στο προσδοκώμενο αποτέλεσμά τους, ενώ η δουλειά τους μπορεί να καλυφθεί από οργανικές μονάδες του Υπουργείου Τουρισμού». Καλά, αυτό δεν το ξέρατε πριν δύο χρόνια; Ότι οι οργανικές μονάδες του Υπουργείου Τουρισμού μπορούν να καλύψουν τις λειτουργίες αυτής της εταιρείας;

Επίσης, αυτό που θα θέλαμε να ξέρουμε -και περιμένουμε στην ακρόαση των φορέων να έχουμε μία καλύτερη εικόνα, διότι ζητήσαμε, μαζί με άλλα κόμματα της Αντιπολίτευσης, να έρθει εκπρόσωπος της εταιρείας αυτής να μας μιλήσει- είναι κατά πόσο το κέρδος ήταν η πρώτη προτεραιότητα που είχατε και αν το προσδοκώμενο αποτέλεσμα δεν έχει επιτευχθεί ή αν είχατε κάποια άλλα προσδοκώμενα αποτελέσματα. Ποια ήταν αυτά, εν πάση περιπτώσει, που κρίνετε ότι δεν έχουν επιτευχθεί και γι’ αυτό κλείνετε την εταιρεία. Απ’ ότι καταλαβαίνω, πάντως, είναι κάποιο χρηματικό ζήτημα. Ας παρατηρήσω εδώ -και αυτό δεν είναι κριτική απέναντι στην Κυβέρνηση- ότι η συνοδευτική έκθεση του Γενικού Λογιστηρίου του Κράτους δεν αναφέρεται στο θέμα αυτό, παρ’ ότι η διάταξη ισχυρίζεται πώς υπάρχει εδώ ένα πιθανότατο θέμα εξοικονόμησης πόρων. Η έκθεση του Γενικού Λογιστηρίου του Κράτους δεν το ξεκαθαρίζει αυτό.

Σε ότι αφορά στον Πρέσβη Τουρισμού, σχετικά με αυτόν τον θεσμό, παρατηρήσαμε στην «Πλεύση Ελευθερίας», ότι κατά τη διάρκεια της διαδικασίας διαβούλευσης του νομοσχεδίου αρκετά σχόλια πολιτών επέμεναν στη διατήρηση του θεσμού. Η Αιτιολογική Έκθεση του Υπουργείου στις αναφορές της για το άρθρο 12, -επίσης, εδώ υπάρχει ένα λάθος, καθώς το άρθρο που αναφέρεται στον Πρέσβη Τουρισμού, είναι το άρθρο 13, αλλά αυτό είναι τυπογραφικό μάλλον- λέει ότι ο θεσμός καταργείται, διότι «δεν ανταποκρίνεται στον επιχειρούμενο επανασχεδιασμό της πολιτικής προώθησης και τουριστικής προβολής της χώρας». Μακάρι, να είχαμε μία πιο αναλυτική εξήγηση του τι σημαίνει ακριβώς αυτό. Δηλαδή, τι προσδοκούσατε από αυτούς και τι κάνουν στην πράξη. Και κατά πόσο βέβαια, αυτό είναι το δεύτερο θέμα, δεν θα μπορούσαν οι προσδοκίες σας αυτές να επιτευχθούν, αν αναμορφώνατε τον θεσμό, από να τον καταργήσετε εντελώς. Εδώ παίρνετε μια δραστική απόφαση. «Ό,τι πονάει δεν το κόβουμε απαραίτητα, μπορεί και να το διορθώσουμε». Δεν το κάνατε, όμως. Συνεπώς, πρέπει να έχετε μία πιο συγκεκριμένη προσδοκία, την οποία δεν δείχνει η Αιτιολογική Έκθεση.

Θα θέλαμε, όμως, πέρα από την πιο αναλυτική αιτιολόγηση, αν έχει την καλοσύνη, η κυρία Υφυπουργός να μας δώσει σε μελλοντικές συζητήσεις, να μάθουμε τι γνώμη έχετε για την έντονη αντίδραση των πολιτών, απέναντι στην κατάργηση αυτού του θεσμού, διότι δεν στοιχίζει χρήματα. Αυτό που λένε είναι, ότι είναι μία τιμητική θέση ο Πρεσβευτής τουρισμού και ότι ανεβάζει το προφίλ της Ελλάδας στον κλάδο του τουρισμού διεθνώς.

Κάποιοι άλλοι, μάλιστα, παρατηρούν ότι έχει και κάποιες άλλες λειτουργίες στην αναβάθμιση του τουρισμού στο εγχώριο επίπεδο. Δηλαδή, θα ήταν χρήσιμο να υπάρχει κάποια διευκρίνιση.

Κλείνοντας, κύριε Πρόεδρε, θα ήθελα να πω, ότι το νομοσχέδιο περιέχει κάποιες διατάξεις όπως, για παράδειγμα, το άρθρο για το «Ναυάγιο» της Ζακύνθου, οι οποίες θεωρούμε ότι κινούνται στη σωστή κατεύθυνση. Παράλληλα, όμως, διέπεται από μία αποσπασματική ή εμβαλωματική προσέγγιση, για να αντιμετωπίσει πιο άμεσα κενά ή σφάλματα που βλέπει το υπουργείο σε αυτή τη συγκυρία.

Θα θέλαμε από την πλευρά της «Πλεύσης Ελευθερίας» κάτι πιο στρατηγικό που να μπαίνει βαθύτερα στα προβλήματα του υπερτουρισμού και της βιώσιμης τουριστικής ανάπτυξης. Αλλά τι να κάνουμε; Αυτή την Κυβέρνηση έχουμε.

Επιφυλασσόμαστε να πάρουμε θέση στις προσεχείς συνεδριάσεις της Επιτροπής.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Στο σημείο αυτό, ολοκληρώθηκαν οι εισηγήσεις και οι αγορεύσεις.

Θα σας γνωστοποιήσω τους φορείς που θα είναι εδώ για την επεξεργασία του νομοσχεδίου την ερχόμενη Δευτέρα. Θα κληθούν, λοιπόν, οι παρακάτω φορείς: Πανελλήνια Ομοσπονδία Εργαζομένων στον Επισιτισμό και Τουρισμό, Σύνδεσμος Ελληνικών Τουριστικών Επιχειρήσεων, Ξενοδοχειακό Επιμελητήριο Ελλάδος, Κεντρική Ένωση Δήμων Ελλάδος, Σύνδεσμος Δήμων Ιαματικών Πηγών Ελλάδος, Δήμος Ζακύνθου, Σύνδεσμος Οινοποιών Νεμέας, Δήμος Νεμέας, Ένωση Οινοποιών Αμπελουργών Νήσων Αιγαίου, εκπρόσωπος Συνδέσμου Επιχειρήσεων Οινοποιών Δυτικής Μακεδονίας, Ένωση Περιφερειών Ελλάδας, Συνομοσπονδία Επιχειρηματιών Τουριστικών Καταλυμάτων Ελλάδας, Ομοσπονδία Συνδέσμων Τουριστικών και Ταξιδιωτικών Γραφείων Ελλάδας, Εθνική Συνομοσπονδία ΑμεΑ, Σύλλογος Υπαλλήλων ΕΟΤ, εκπρόσωπος των εν ενεργεία πρεσβευτών του Ελληνικού Τουρισμού, Ένωση Μαρίνων Ελλάδος και Σύλλογος Ιδιοκτητών Ενοικιαζόμενων Δωματίων Μαγνησίας. Είναι η πρόταση που ήρθε από την «Ελληνική Λύση», τώρα.

Τον λόγο έχει ο κ. Βρεττός για μία διευκρίνηση.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΟΜΜΑ “ΝΙΚΗ”»):**  Ευχαριστώ, κύριε Πρόεδρε.

Απλώς, θα ήθελα να ζητήσω από την κυρία Υπουργό, αν είναι δυνατόν στην επόμενη συνεδρίαση να έχουμε μία ενημέρωση, σχετικά με τα οικονομικά στοιχεία της Α.Ε. «Ιαματικές Πηγές Ελλάδας». Δηλαδή, τι δαπάνες έγιναν, τι διαδικασίες. Φαντάζομαι ότι για να πηγαίνετε προς εκκαθάριση, όλα αυτά τα στοιχεία της εταιρείας θα υπάρχουν, καθώς υπάρχουν ισολογισμοί. Οπότε, θα παρακαλούσα, αν είναι εύκολο να τα έχουμε στην επόμενη συνεδρίαση. Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ (Εισηγήτρια της Μειοψηφίας):** Κύριε Πρόεδρε, υπάρχει η Εθνική Διεπαγγελματική Οργάνωση Αμπέλου και Οίνου που εκπροσωπεί και τους ανθρώπους για τα αμπέλια και του οίνου.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κοιτάξετε, κυρία Βέττα. Έχουμε καλέσει, ήδη, περισσότερους από κάθε άλλη φορά φορείς. Θα εξεταστεί η πρότασή σας, αλλά, ήδη, νομίζω ότι με τους 17 φορείς, με κλαδικές ενώσεις παραγωγών οίνου και από την Πελοπόννησο και από τη Δυτική Μακεδονία και από τα νησιά του Αιγαίου, καλύπτεται επαρκώς ο κλάδος ο συγκεκριμένος.

**ΚΑΛΛΙΟΠΗ ΒΕΤΤΑ (Εισηγήτρια της Μειοψηφίας):** Απλά, η ΕΔΟΑΟ είναι η «ομπρέλα» όλων αυτών.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ωραία, αλλά τώρα κλήθηκαν τοπικοί φορείς. Ας δίνουμε το δικαίωμα και στους τοπικούς φορείς που εκπροσωπούν κλάδους να έρχονται στη Βουλή, οι οποίοι επαρκώς θα αναπτύξουν τα επιχειρήματά τους.

**ΚΑΛΛΙΟΠΗ ΒΕΤΤΑ (Εισηγήτρια της Μειοψηφίας):** Υπάρχει βέβαια και η ΣΜΟΕ, είναι ο Σύνδεσμος Μικρών Οικογενειακών Οινοποιείων που πρέπει να έχουν και αυτοί λόγο.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Καλύπτεται από την περιφερειακή εκπροσώπηση που περιλαμβάνονται τρεις σύλλογοι, όπως σας είπα. Δεν είναι τεράστια τα οινοποιεία, ούτε της Δυτικής Μακεδονίας, ούτε του Αιγαίου, ούτε της Πελοποννήσου. Υπάρχουν και μεγάλα οινοποιεία, αλλά υπάρχουν και επιχειρήσεις μικρότερες, που είναι μέλη αυτών των ενώσεων.

Επίσης, κύριε Κονσόλα, θα εξετάσουμε και το δικό σας αίτημα, καθώς, ήδη, είναι αρκετοί οι φορείς.

Τον λόγο έχει η κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Η Εισηγήτρια μας ανέλυσε σε βάθος όλα τα προβλήματα του νομοσχεδίου που καταθέτετε.

Κυρίες και κύριοι συνάδελφοι, το προς συζήτηση νομοσχέδιο που φέρνετε σήμερα, αν μη τι άλλο, συνιστά ομολογία της αποτυχίας της προηγούμενης Κυβέρνησης της Νέας Δημοκρατίας στον τομέα του τουρισμού. Τέσσερα χρόνια τώρα, και με τις δύο ηγεσίες του Υπουργείου Τουρισμού, είχαμε την ίδια διαμάχη, την ίδια διαφωνία από τα έδρανα του Κοινοβουλίου. Δύο «σημαίες» είχατε: τη σύσταση δύο Επιτροπών για το Ναυάγιο της Ζακύνθου και για τις Ιαματικές Πηγές. Και τις δύο έρχεστε, ευτυχώς, με μία πράξη γενναιότητας, τολμώ να πω σήμερα, να τις ακυρώσετε, επιβεβαιώνοντας τη «μαχητική» αντιπολίτευση που ασκήσαμε τα προηγούμενα χρόνια και το δίκιο των ανθρώπων του τουρισμού, που αγωνίζονταν, διαρκώς, για την προάσπιση του δημόσιου συμφέροντος, σε αντίθεση με τις προηγούμενες ηγεσίες του Υπουργείου Τουρισμού, που έβαζαν μπροστά το ιδιωτικό συμφέρον.

Σήμερα, όμως, το παρόν σχέδιο νόμου που φέρνετε, σίγουρα δεν συνιστά στρατηγική για τη βιώσιμη τουριστική ανάπτυξη. Έχει κάποια άρθρα, κάποιες βελτιωτικές, ρυθμιστικές τροποποιήσεις. Από τις δώδεκα, οι τέσσερις αφορούν, στην πραγματικότητα, τη βιώσιμη τουριστική ανάπτυξη. Σίγουρα, πάντως, ούτε όραμα βλέπουμε για τον ελληνικό τουρισμό, πολλώ δε μάλλον, δεν βλέπουμε σχέδιο για την ανάκαμψή του.

Θα ήθελα να μείνω στην κατάργηση της Επιτροπής Πρότυπης Τουριστικής Αξιοποίησης και Προστασίας του Ναυαγίου Ζακύνθου. Να σας θυμίσω, ότι είχατε προκρίνει στην αρχή τη σύσταση μιας Α.Ε, με fast track διαδικασίες και έλλειψη διαβούλευσης, γυρίσατε την «πλάτη» στην τοπική κοινωνία της Ζακύνθου, αγνοήσετε την Αντιπολίτευση με έναν, άκρως, επιθετικό τρόπο από τον τότε Υπουργό Τουρισμού. Στην πορεία, κάνατε μία Επιτροπή, «επιτροπούλα» όπως τη χαρακτηρίσατε, που θα διαχειρίζεται τα ζητήματα. Υπήρχαν αποχωρήσεις από το Διοικητικό Συμβούλιο της Επιτροπής, υπήρξαν απευθείας αναθέσεις και στο τέλος της ημέρας, το αποτέλεσμα ήταν να κλείσει το «Ναυάγιο» της Ζάκυνθου και να μην είναι επισκέψιμο. Άρα, λοιπόν, εκ του αποτελέσματος, μπορούμε να πούμε ότι απέτυχε ο διακηρυγμένος στόχος μας που ήταν, δήθεν, η προστασία του Ναυαγίου.

ΣΕ ότι αφορά στις ιαματικές πηγές, τότε συναντήσατε τη σθεναρή αντίσταση και της Αντιπολίτευσης στο Κοινοβούλιο, συναντήσατε, όμως, και τη σθεναρή αντίσταση των εκπροσώπων της Τοπικής Αυτοδιοίκησης και του Συνδέσμου Δήμων Ιαματικών Πηγών Ελλάδας και της Κεντρικής Ένωσης Δήμων Ελλάδας και της Περιφερειακής Ένωσης Δήμων. Στη συνέχεια, αναγκαστήκαμε να πάρετε πίσω κάποια από τα σχέδιά σας. Σήμερα, λοιπόν, έρχεστε να τα καταργήσετε. Τι καταφέρατε; Καταφέρατε να αφήσετε την Τοπική Αυτοδιοίκηση, χωρίς όλα εκείνα τα αναγκαία εργαλεία, προκειμένου να μπορέσει να αξιοποιήσει τις ιαματικές πηγές, στον βαθμό που θα μπορούσε, χωρίς χρηματοδοτικά εργαλεία, χωρίς προσωπικό, χωρίς αρμοδιότητες.

Εύχομαι, λοιπόν, το επόμενο σχέδιο νόμου που θα φέρετε να συμπεριλαμβάνει και πραγματική στήριξη των Οργανισμών Τοπικής Αυτοδιοίκησης Δήμων και Περιφερειών, όπως και των Οργανισμών Διαχείρισης και Προώθησης Προορισμών, έτσι ώστε να μπορέσουν να αξιοποιήσουν όλο τον φυσικό πλούτο.

Μιλώντας, λοιπόν, για στήριξη των Οργανισμών Τοπικής Αυτοδιοίκησης, αναρωτιέμαι πώς μπορεί κάποιος να μιλά σήμερα για βιώσιμη τουριστική ανάπτυξη, χωρίς να συμπεριλαμβάνει στον σχεδιασμό αυτόν τους Ο.Τ.Α. και χωρίς να διορθώνει τα λάθη της προηγούμενης περιόδου, έτσι όπως εσείς εισαγάγατε τους Οργανισμούς Διαχείρισης και Προώθησης Προορισμών. Στην ουσία, αναπτυξιακές εταιρείες των δήμων για απευθείας αναθέσεις. Νομίζω ότι είναι ένα κενό που θα πρέπει η νέα ηγεσία του Υπουργείου Τουρισμού να καλύψει το αμέσως επόμενο διάστημα.

Τα προηγούμενα χρόνια, υπήρξαν πολύ αποσπασματικές, ελλειμματικές προσπάθειες για τη διαφοροποίηση του τουριστικού μας προϊόντος. Χαρακτηριστικά, όποια προσπάθεια υπήρξε ήταν επιφανειακή και περιορίστηκε στην έκδοση σημάτων, όπως αυτό για την επισκεψιμότητα σε τυροκομεία, οινοποιεία, ζυθοποιεία και κάποια για τον Καταδυτικό Τουρισμό. Δεν υλοποιήσατε, όμως, όλες εκείνες τις δυνατότητες που σας έδινε το σχέδιο της Κυβέρνησης του ΣΥΡΙΖΑ για τις εναλλακτικές μορφές τουρισμού. Εύχομαι να το πράξετε σύντομα.

Χρειάζεται, όμως, σήμερα, μιλώντας για βιώσιμη τουριστική ανάπτυξη, να υιοθετήσουμε μία στρατηγική, μία ολοκληρωμένη προσέγγιση της τουριστικής ανάπτυξης, που να λαμβάνει υπόψιν την ανάγκη για διασύνδεση του τουριστικού τομέα με άλλους τομείς της οικονομίας και, κυρίως, τον πρωτογενή τομέα.

Ένα σχόλιο, ακόμα, για το Πρόγραμμα «Τουρισμός για όλους» και τον στόχο να κατευθυνθεί για την ενίσχυση του χειμερινού και του ορεινού τουρισμού. Ευχόμαστε αυτό να πραγματοποιηθεί. Το γεγονός ότι μεταφέρετε τα κονδύλια, δείχνει μία, εκ των προτέρων, πρόβλεψη αποτυχίας. Να σας πω, όμως, ότι με 150 ευρώ δεν πάει κάποιος διακοπές. Και όταν το 30% του πληθυσμού ξοδεύει πάνω από το 50% του εισοδήματός του για έξοδα στέγης, από το ενοίκιο, το δάνειο, τη θέρμανση και την ψύξη, τότε καταλαβαίνουμε ότι διακοπές δεν μπορεί να πάει.

Τα υπόλοιπα, στις επόμενες συνεδριάσεις της Επιτροπής.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Προτού δώσω τον λόγο στην κυρία Υπουργό, με την οποία θα κλείσουμε τη συνεδρίαση, θα ήθελα και εγώ να προσθέσω μία παράκληση, προερχόμενος από τη Μαγνησία.

Κυρία Υπουργέ, αρχικά εκφράζω την ικανοποίησή μου, για το γεγονός ότι ο τουρισμός ανακάμπτει στα επίπεδα του 2019. Νομίζω, όμως, ότι και ως Επιτροπή εμείς και

ως Υπουργείο εσείς, θα πρέπει να στρέψουμε την προσοχή μας σε περιοχές που επλήγησαν, όπως η Μαγνησία. Βέβαια, οι πληγείσες επιχειρήσεις θα αποζημιωθούν μέσα από την αρωγή της Πολιτείας, αλλά υπάρχουν και οι επιχειρήσεις που πλήττονται από τον περιορισμό της προσβασιμότητας. Δηλαδή, οι ξενοδοχειακές τουριστικές επιχειρήσεις της Μαγνησίας είναι δύο μήνες χωρίς πελάτες πλέον. Ξέρω ότι είναι συναρμοδιότητα με άλλα Υπουργεία, αλλά θέλουμε και τη δική σας υποστήριξη.

Η Υπουργός συνάντησε τους φορείς της Μαγνησίας από τον κλάδο των ξενοδόχων και από την εστίαση. Όμως, είναι επείγον το ζήτημα, γιατί έχουμε και την τουριστική χειμερινή σεζόν μπροστά μας για το Πήλιο. Και η μεν πολιτεία διορθώνει τις υποδομές σταδιακά, όμως, αυτός ο κλάδος έχει πληγεί σε πολύ σημαντικό βαθμό. Είναι, ήδη, δύο μήνες χωρίς πελάτες και τα ξενοδοχεία του Πηλίου και του Βόλου και τα εστιατόρια και επείγει, κατά την άποψή μου.

Εκμεταλλεύομαι την εντοπιότητα και την προεδρία της Επιτροπής, για να το θέσω και υπόψιν των μελών, αλλά και υπόψιν της πολιτικής ηγεσίας του Υπουργείου. Επείγει, στο πλαίσιο πάντα των δημοσιονομικών δυνατοτήτων -αυτό είναι κάτι που το λέμε συνεχώς, όταν ζητούμε ενισχύσεις και μέτρα- η ενίσχυση αυτών των δύο συγκεκριμένων κλάδων των ξενοδόχων και της εστίασης, στον Νομό Μαγνησίας.

Παρακαλώ, κυρία Υπουργέ, έχετε τον λόγο. Άλλωστε, θα έχουμε τις συνεδριάσεις και τη Δευτέρα και την Τρίτη, για να δοθούν, πλήρως, οι απαντήσεις στα ερωτήματα που έθεσαν οι συνάδελφοι όλων των κομμάτων.

Παρακαλώ, κυρία Υπουργέ.

**ΕΛΕΝΗ ΡΑΠΤΗ (Υφυπουργός Τουρισμού):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα μου επιτρέψετε να επαναλάβω τον σκοπό του νομοσχεδίου, ο οποίος είναι η ενίσχυση της βιώσιμης τουριστικής ανάπτυξης και η αναβάθμιση της ποιότητας των παρεχόμενων τουριστικών υπηρεσιών, καθώς και η αντιμετώπιση οργανωτικών και συγκεκριμένων λειτουργικών θεμάτων του Υπουργείου Τουρισμού. Πρόκειται για ένα ερανιστικό νομοσχέδιο και όχι για τη συνολική στρατηγική του Υπουργείου Τουρισμού.

Άκουσα, με ιδιαίτερη προσοχή, όλες τις επισημάνσεις σας, οι οποίες θα απαντηθούν στη συζήτηση, επί των άρθρων. Η χώρα μας, σε μία χρονιά αντικειμενικά μεγάλων δυσκολιών, καταρρίπτει το ένα ρεκόρ μετά το άλλο, στην τουριστική βιομηχανία, ξεπερνώντας σε πολλούς δείκτες, όπως φαίνεται, ακόμη και το 2019, χρονιά «ορόσημο» στον τουρισμό. Τα στοιχεία που διαθέτουμε σήμερα, μιλάνε για μία καλή τουριστική χρονιά σε αφίξεις και έσοδα.

Ο ρόλος μας στο Υπουργείο Τουρισμού είναι να εξασφαλίζουμε τις επόμενες επιτυχίες του ελληνικού τουρισμού, να λύνουμε τα προβλήματα, να σχεδιάζουμε το μέλλον του. Στις ταχύτατα μεταβαλλόμενες συνθήκες, μάς ενδιαφέρουν πολύ τα ζητήματα ανθεκτικότητάς του στην κλιματική αλλαγή και κρίση και, βεβαίως, η συνολική βιωσιμότητά του.

Έχω την τιμή να μου έχει ανατεθεί μία πρόκληση, αυτή της αξιοποίησης των τοπικών δυνάμεων και της τοπικής ταυτότητας, μέσα από τις εναλλακτικές μορφές τουρισμού, για να επιτευχθεί, πραγματικά, βιώσιμη τουριστική ανάπτυξη, που μπορεί να «γεφυρώσει» και τις ανισότητες, μεταξύ των περιφερειών. Μπορούν, λοιπόν, να ενισχύσουν οι ειδικές μορφές τουρισμού την ποιότητα και την ισορροπία του ελληνικού τουριστικού προϊόντος, για έναν τουρισμό όλο τον χρόνο, σε όλη τη χώρα, αυξάνοντας τη συνολική του υπεραξία.

Η Ελλάδα έχει, συνολικά, πολλές αναξιοποίητες ευκαιρίες, για ειδικές και θεματικές μορφές τουρισμού, που θα αναδείξουν τα συγκριτικά πλεονεκτήματα κάθε περιοχής, όπως το τοπίο, η γεωγραφική θέση, η τοπική παράδοση. Ενδεικτικά, αναφέρω πώς στο Υπουργείο Τουρισμού έχουμε, ήδη, δρομολογήσει την ανάπτυξη του Ιατρικού Τουρισμού και διάφορων μορφών τουρισμού υγείας και ευεξίας. Έχουμε δρομολογήσει πρωτοβουλίες προώθησης του Προσκυνηματικού Τουρισμού για επανασύσταση της Κοινής Συντονιστικής Επιτροπής Προσκυνηματικού Τουρισμού με την Εκκλησία της Ελλάδος, της Δωδεκανήσου, με Ιερές Μητροπόλεις του Οικουμενικού Πατριαρχείου, με την Εκκλησία της Κρήτης και για πρώτη φορά, με το Άγιο Όρος, με στόχο τη χάραξη εθνικής στρατηγικής ανάπτυξης Θρησκευτικού Τουρισμού.

Στον στοχευμένο στρατηγικό σχεδιασμό, που εκπονείται στο Υπουργείο Τουρισμού, ο Γαστρονομικός Τουρισμός, ο Οινοτουρισμός και ο Αγροτουρισμός, αποτελούν βασικές μας προτεραιότητες. Δίνουμε έμφαση στη σύζευξη με την πρωτογενή παραγωγή. Τα επισκέψιμα οινοποιεία, με σήμα του Υπουργείου Τουρισμού, έχουν αυξηθεί και είναι, πλέον, πάνω από εκατό. Νομοθετήθηκαν και ήδη, γίνονται πράξη, το σήμα επισκέψιμου ζυθοποιείου, τυροκομείου και ελαιοτριβείου.

Καταθέσαμε τον φάκελο υποψηφιότητας της Ελλάδας στον Παγκόσμιο Οργανισμό Τουρισμού για τη διεκδίκηση του Παγκοσμίου Συνεδρίου Οινοτουρισμού 2024, με κέντρο την πόλη της Θεσσαλονίκης, ως ιδανικό τόπο φιλοξενίας του. Στον Καταδυτικό Τουρισμό, μεταξύ άλλων, ενισχύουμε τη λειτουργία Ενικού Συμβουλίου Καταδυτικού Τουρισμού, ενώ στον Αλιευτικό, προχωράμε στη δημιουργία θεσμού επισκέψιμων υδατοκαλλιεργειών.

Ανάλογες δράσεις ενίσχυσης προβλέπονται και για τον ορεινό, ποδηλατικό, αεροπορικό, στρατιωτικό και κινηματογραφικό τουρισμό. Πέραν της στρατηγικής μας, διαθέτουμε ένα μεγάλο χρηματοδοτικό εργαλείο στο Υπουργείο Τουρισμού, αυτό του Ταμείου Ανάκαμψης, για την ενίσχυση του ορεινού τουρισμού, του τουρισμού υγείας και ευεξίας, του αγροτουρισμού, του γαστρονομικού τουρισμού και του καταδυτικού.

Κεφαλαιώδους σημασίας για τη βελτίωση της ποιότητας του τουριστικού μας προϊόντος, είναι η αναβάθμιση της δημόσιας τουριστικής εκπαίδευσης, καθώς αποτελεί κυβερνητική δέσμευση και δική μου προτεραιότητα, στο πλαίσιο των αρμοδιοτήτων μου. Για τον λόγο αυτόν, βρίσκομαι σε συνεργασία με το Υπουργείο Παιδείας, για την ενίσχυση της τουριστικής εκπαίδευσης και την επίλυση χρόνιων ζητημάτων των ΑΣΤΕ, ενώ, παράλληλα, προετοιμάζουμε τις σχολές μας για έναρξη στα τέλη του Οκτώβρη.

Επίσης, στο Υπουργείο Τουρισμού, προωθούμε μόνιμες προσλήψεις εκπαιδευτικού προσωπικού, μετά από δεκαετίες. Στα ΙΕΚ Τουρισμού Κρήτης, Ιονίων νήσων, Μακεδονίας, νοτίου Αιγαίου, Πελοποννήσου και Αττικής και παράλληλα, εξετάζουμε την περαιτέρω ενδυνάμωση οργανικών θέσεων εκπαιδευτικών, σε όλες τις εκπαιδευτικές μονάδες του Υπουργείου Τουρισμού. Από το 2024, όμως, προγραμματίζονται μόνιμες προσλήψεις και για 23 θέσεις διοικητικών υπαλλήλων στις ΑΣΤΕ και τα ΙΕΚ.

Επιπρόσθετα, εφαρμόζουμε πειραματικές ειδικότητες στα ΙΕΚ Τουρισμού, που αφορούν σε στελέχη επιχειρήσεων φιλοξενίας, με εξειδίκευση στον τομέα διοίκησης δωματίων και στελέχη ταξιδιωτικών και τουριστικών επιχειρήσεων. Υλοποιούμε διεθνή διαγωνισμό για νέα σύγχρονα συγγράμματα στις ΑΣΤΕ. Δρομολογούμε την παροχή πάσο σε σπουδαστές ΙΕΚ και ΑΣΤΕ για τα μέσα μαζικής μεταφοράς και αξιολογούμε, εντός του 2024, εκπαιδευτικές δομές και μονάδες του Υπουργείου Τουρισμού για ολιστικό μετασχηματισμό της παρεχόμενης τουριστικής εκπαίδευσης. Επιπλέον, ξεκινάμε από το τέλος του 2023, με το μεγαλύτερο επιδοτούμενο πρόγραμμα κατάρτισης του Υπουργείου, για εργαζόμενους και πρόσκαιρα ανέργους τουριστικών κλάδων, με, τουλάχιστον, 18.000 συμμετέχοντες, που θα λάβουν 1.250 ευρώ αποζημίωση συμμετοχής. Για τον σκοπό αυτόν, αξιοποιούμε πόρους ύψους 46 εκατομμυρίων ευρώ από το Ταμείο Ανάκαμψης και προσφέρουμε προγράμματα κατάρτισης σε επτά ειδικότητες, με εξ αποστάσεως ασύγχρονη εκπαίδευση και πιστοποίηση.

Κυρίες και κύριοι συνάδελφοι, οι προτεινόμενες διατάξεις του σχεδίου νόμου δρουν συμπληρωματικά με τις προγραμματισμένες δράσεις που βρίσκονται στον στρατηγικό σχεδιασμό του Υπουργείου Τουρισμού, με στόχο να προωθήσουμε τη βιώσιμη τουριστική ανάπτυξη και παράλληλα, να ενισχύσουμε τη θέση της Ελλάδας μεταξύ των κορυφαίων τουριστικών προορισμών παγκοσμίως. Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς ευχαριστούμε κυρία Υπουργέ.

Κυρίες και κύριοι συνάδελφοι, στο σημείο αυτό, λύεται η συνεδρίαση για τη Δευτέρα 22 Οκτωβρίου 2023 και ώρα 13:00΄, με θέμα ημερήσιας διάταξης τη συνέχιση της επεξεργασίας και εξέταση του σχεδίου νόμου του Υπουργείου Τουρισμού «Διατάξεις για την ενίσχυση της βιώσιμης τουριστικής ανάπτυξης». Θα είναι η δεύτερη συνεδρίαση της Επιτροπής και η ακρόαση των εξωκοινοβουλευτικών προσώπων. Σας έχω ανακοινώσει τη λίστα των προσκεκλημένων. Υπενθυμίζω, ότι αμέσως μετά, στις 15:00΄ θα ακολουθήσει η συνεδρίαση για τη συζήτηση επί των άρθρων. Σας ευχαριστώ πολύ.

Λύεται η συνεδρίαση. Καλό σαββατοκύριακο σε όλους.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη - Βιλιάλη Μαρία - Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος - Χρήστος, Βέττα Καλλιόπη, Γιαννούλης Χρήστος, Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Χαρίτσης Αλέξανδρος (Αλέξης), Κατρίνης Μιχαήλ, Νικητιάδης Γεώργιος, Σπυριδάκη Αικατερίνη (Κατερίνα), Πάνας Απόστολος, Παρασύρης Φραγκίσκος (Φρέντυ), Χριστοδουλάκης Εμμανουήλ (Μανώλης), Δελής Ιωάννης, Μανωλάκου Διαμάντω, Μεταξάς Κωνσταντίνος Βασίλειος, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Καζαμίας Αλέξανδρος και Κεφαλά Γεωργία (Τζώρτζια).

Τέλος και περί ώρα 12.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ**